HAMPUNG TOGI - GABE SAI RIMASON SI KARTINI - PALAMBOKPUSUPUSU\nHome » TORSA » HAMPUNG TOGI - GABE SAI RIMASON SI KARTINI\n04 September 2017 TORSA Edit\nPanurat : Tansiswo Siagian.\nDung lam manjonok arina dung gok di bulanna, lam tamba do rimas ni si Kartini. Sipata gabe bonsir soada do uraura ibana rimason jala ritiriti ateatena marnida amantana i. Olo holan ala so manigor disise si Togi ibana dung mulak sian balian amantana i nunga pintor sogo rohana, ala ni olo ma muse mardandi ibana jala sai runtus manghatai tung pe disise ibana lambok. Bohi ni si Kartini pe nunga olo sai murhing jala songon na so hea tiur idaon, nunga andul tahe sian na masaha tagan so mardenggan pamatang ibana.\nGabe olo do sala hundul sala jongjong panghilalaan ni si Togi, lambok sala lam ma antar gogo otik soarana nunga gabe singkam mabarbar i bahenon ni si Kartini dalanna mardandi manang gabe martabuni tu bilut huhut tangis.\nAlai na mambahen si Togi sai longang na olo i ma si Kartini mangigil bada tu ibana holan ala ni saotik na hurang toho tu rohana. Molo dung paduadua nasida ndang alang roha ni si Kartini mamungka bada manang manembesi amantana i asa muruk dung i dialo ibana ma i gabe bonsir marbada. Ia tung pe sai hohom isarana si Togi na olo i ma si Kartini sai manaliknalihi ibana asa gabe adong dalan ni si Kartini muruk.\nMartua tahe si Togi lam diantusi ibana pangalaho ni niolina i ala sai olo Inongna mangalehon panorangion tu ibana, songon i muse nang Bidan na sai ringgas rot u jabuna mamareso si Kartini dohot mangalehon angka vitamin asa tung hipas jala gok gogo ni si Kartini molo marharoan bolon ibana muse.\n“Unang sai paaloalo Inang ni si Paima i, paida ma disi paula so antusi ma sude. Ai molo so bait dia jala dilehon Debata hahipason di ibana hira dang dao ari parsorang ni gellengmon sogot dohot ari hatutubum” ninna si Bidan i tu si Togi.\n“Bah i do ate. Molo songon paretonganmuna i tutu naung dao ma hape 10 ari, ari hatutubungku jumolo sian tuturta na naeng ro on. Pandok ni na malo sa ‘bintang’ do hami haduan hape” ninna si Togi dung dipatorang Bidan i paretongan ari hatutubu ni anak ni si Togi i haduan.\n“Molo baoa muse ma tuturta na naeng ro on, ianggo i da olo do hamu sai patuktak haduan molo so malo ho manganju ibana. Hahahaha….” Ninna Bidan i tu si Togi huhut mengkel margak.\nJai, nunga bulus dipalambas si Togi ateatena molo tung pe olo hatop muruk jala sai marungut ungut si Kartini tu ibana.\nSi Kartini pe sipata do sai marhusari rohana boasa gabe muba nuaeng ibana sai sogo rohana tu si Togi, hape ndada nian adong na asing pangalaho ni amantana i nang pambahenanna. Alai ala ni aha ma i tung songon na so lomo do roha ni ibana na parpudion marnida amantana i. Na mambahen longang rohana ia tung pe sipata nunga sai hohom si Togi alai sai tembesanna do i asa muruk, jala molo muruk manigor hatop ma si Kartini mamungka bada.\nHape molo laho si Togi tu duru bornginna i mandapothon donganna tu lapo, ndang be, nunga sai digetgeti rohana ala ni siholna hape holan satongkin do amantana i di lapo. Saleleng so ro si Togi sian lapo muba tahe sihol ni rohana, muba holong ni rohana jala panghirimonna pe sai humatop nian haholonganna i mulak sian lapo asa mandongani ibana. Alai, molo dung sahat si Togi tu jabu olo do tompu muse songon na magigi rohana marnida si Togi jala sai tundalanna ma i molo modom.\nNunga mangarade si Togi manomu haroan bolon ni niolina i, nunga dituhor ibana hian angka haporluan tu si asing ni angka lampin, isara ni rusbang manang parati na metmet asa adong podoman ni si Kartini molo dung hipas. Dipillit ibana rusbang na sian hau na denggan, asa boi haduan di toruna i boi bahenonna arang di bagasan sambong na metmet pansusuluan ni ni olina i dohot gellengna i rohana.\n“Molo paretonganku ndang sadia lelengna i hipasnama parumaen. Boha do pangaradeonmuna?” ninna Inongna tu si Togi.\n“Nunga dituhor hami be Inong lampin dohot pangkean ni posoposo, songon i angka haporluan na asing. Ho ma Inong manuhuni parumaenmu atik tung adong na hurang. Molo ahu do manungkun I, olo uraura sitik ateatena tu ahu” ninna si Togi songon na mangido pangampinon tu Inongna i.\nDang dialusi Inongna i, gariada mengkel suping do Ompu Pangadean boru umbege hata ni anakna i. Dang diampini ibana si Togi alai ndang disalahon ibana parumaenna i. Di bagasan rohana, muba do annon parumaenna i molo dung hipas ibana.\n“Na hudok, atik ingkon boanonmu do parumaen tu Rumah Sakit ai so hatingkian nasib olo nang tolap ni Bidan na di huta on mangurupi hipas haduan parumaen” ninna Ompu Pangadean boru.\n“Molo hepeng do Inong ndang gabe pangambati i molo ingkon hipas di rumah sakit do parumaenmu” ninna si Togi neang hatana.\n“Bah, nunga sega on. So apala hepeng i na husungkun tu ho, holan hepeng do huroha suhatsuhat di roham. Unang dietong roham molo dung raderade hepengmu nunga ture sude, ndada holan hepeng nag ok gabe mambahen uneune ngoluon, roha do dohot pingkiran do na rumingkot parjolo. Boha nunga mangarade roham dohot parumaen?”\n“Boha pola huroha pangaradeon tu si, gabe tubu do biarhu pandokmi Inong” ninna si Togi.\n“Na parpudion parumaen huida nunga songon na losok dagingna, nunga ingkon ubaonna i. Ingkon lam hibas do ibana molo lam jonok arina naeng hipas” ninna Ompu Pangadean boru.\n“Jai songon dia do huroha Inong, patorang jolo tu ahu”\n“Huss. Ahu pe annon patorangkon i tu parumaen asa tangkas diboto ibana. Alai molo rohangku nian nunga dipatorang Bidan i tu ibana”\n“Songon dia huroha Inong asa dohot iba mangantusi?”\n“Ndang ringkot botoonmu i”\n“Boasa huroha Inong, asa singkalna”\n“Nunga hudok ndang pola”\n“Eheee, Inong on”\n“Baba ni on, so adong huida adatmu, ndada sai sude botoonmu. Hahomion hami Ina do i” ninna Ompu Pangadean boru huhut manadingkon si Togi.\nDihao si Togi jambulanna, songon na gatal dihilala ibana ala ni naung leleng i ndang pargonde ibana. Tung so binoto manang sian dia ibana marsiajar ndang olo manggotap obukna i dungkon mardenggan pamatang niolina. Songon i nama ganjang obukna i dipasombu ibana.


Hata-Hata Marjamita | HUTARAJA TANO HASORANGAN\nMAMBUKA DOHOT PAJOJOR HATA JAMITA (SUHUT)\nParjolo au marsantabi sapulu mangadopkon ula kahanggi, mora, anakboru. Satorusna hatobangon dohot na i patobang-tobangon, umumna hita na marhadir di majelis paradatan on.\nMangiuthon umur dohot pamatang ni anak nami si … patut dohot tama ma ibana mamolus adat matobang. Di ari na solpui langka ma ibana tu jae tu julu manjalaki siangkup markaya donganna matobang.\nSatibona ibana di alaman ni huta … manatap mada ibana tu jae tu julu, impol mada mata manaili adong ma na solong ni matana, na tumbuk tupa tu pangarohaina, dongan rongkap ni tondina ima jagar-jagar ni mora.\nDisi taringot mada ibana dipituah ni tobang-tobang, muda itinggalkon huta niba, ama dohot ina, songoni koum ula kahanggi ditopotkon huta ni halak, ama dohot ina mai dijalakan nangkan na jadi koum dohot kahanggi. Dijalakan doma jolo tehe kahanggi niba anso dioloskon diibana maksud tujuan niba, nangkan na manyangkutkon hata niba tu jagar-jagar ni mora, botima pamikir ni ibana ima anaki di ari na solpui.\nDitopotkon na ma kahanggina di … , salaho dioloskon maksud tujuanna ima na manyangkutkon hata tu jagar-jagar ni mora. Disi langka ma rupana kahanggi manopotkon jagar-jagar ni mora, satorusna tu mora ima na manyangkutkon hatana, disi mudah-mudahan dapot do parsarumbukanna dohot panamana. Tarsangkut mada hata ni anaki si … tu jagar-jagar ni mora nami ima di … .\nMarsimulak muli mada halai, na manjamitahonna di hami bahasona ibana madung manyangkutkon hatana tu jagar-jagar ni mora di … . Mambege jamita ni anaki di ari na solpui, ami barisan ni amana margodang jana marlomo ni roha.\nDi ari nasolpui madung ami suru do kahanggi dohot anak boru manopotkon mora tu … buat manangkasi hata ni daganak na tarsangkut, sanga natutu napeto do sanga na gonjak sianyang. Jadi disi mangalus do mora natutu napeto do. Marsimulak muli pasuruan, manjamitahon na di hami bahaso obar kobar ni daganaki na tutu peto do. Mambege jamitana ami margodang jana marlomo ni roha.\nSatorusna di ari na solpui, madung ami lagutkon do sudena kahanggi nami namarsisolkot. Ami jamitahon diibana satontang hata ni danak nang tarsangkut tu jagar-jagar ni mora di … , sanga na turut do ibana margodang dohot marlomo ni roha. Disi mudah-mudahan sude kahanggi namarsisolkot turut do margodang marlomo ni roha.\nDisi marpokati do hami na markahanggi marsisolkot, dibaen hita na markahanggi dope on namargodang ni roha hita undang majolo ula-ulanta satorusna mora dohot anak borunta, sanga turut do ibana margodang dohot marlomo ni roha.\nPutus ni tahi dohot pokat nami na markahanggi marsisolkot ima di ari na manyogoti, hami dalankon hata tangking tu homu koum namion sasudena, anso marlagut tu bagas namion, onma diborngin ni arion. Mudah-mudahan naso marhalangan madung hadir dibagas namion.\nOnpe hombang ni burangir nami mangadopkon sude ula kahanggi mora dohot anak boru, satorusna hatobangon dohot na dipatobang iring dohot hatana. Na manjamitahon na ma hami di homuon sasudena bahaso anak nami si … madung manyangkutkon hatana tu jagar-jagar ni mora di … . Jadi on pe marsapa hami di homuon sasudena sanga na turut do roai homuon margodang dohot marlomo ni roha…? Muda na turut do ningkomu hami manyambut margodang ni roha, muda ngada peda ningkomu turut, hami manjalang tahi dohot pokat sanga songon dia dalan panamana.\nBotima jolo hata sian au suhut, baen dison do kahanggi anak boru nami, ibana ma patama patupa hataon, usudahi ma dohot assalamu ‘alaikum warohmatullohi wabarokatuh.\nBALOSAN OBAR SUHUT (MORA SANGA HATOBANGON)\nPASAHAT OBAR KOBAR\nPASAHAT HATA JAMITA TU MORA (SUHUT SANGA KAHANGGI)\nDisurdu burangir nami nangkin diruas na parjolo, ima satontang na manjamitahon hata ni anak nami na tarsangkut. Sanga na turut do homuon nangkin margodang ni roha, disi nangkin madung mangalus do mora nami dohot na tobang-tobangan, godang lomo do binege nangkin rohana. Hami sambut nangkin dohot godang ni roha.\nTai baen adong dope hata nangkan dokonon nami, ima nangkin anso marsapa hami sanga pade dope hami surduhon burangir nami mangalus nangkin hata na tobang-tobangon, ngada mangua ning ibana.\nJadi on ma disurdu burangir nami ditingkat na paduaon, dibaen dalan obar kobar meon manurut paris-paris ni paradatan porluma dison sinaloan dohot sinabisukan. Dibaen ngada sadia sinaloan dohot sinabisukan nami, hanya sinaloan dohot sinabisukan ni kahanggi mora dohot anak boru maia na hami aropkon. Ampot sogot andigan ro jou-jou mora nami sian … nangkan mambaen paradatan ni daganakon. Onpe na pasahat obar kobar paradatan ni daganakon ma hami dihomuon sasudena, homu ma na hami haropkon nangkan manyangkili manyaloangina muloi sian pangkal lalu tu parujunganna. Botima hatana.\nBALOSAN OBAR (MORA SANGA HATOBANGON)\nSatontang sahat-sahat muyuon anso diboto homu, ngada jabat marsipasahatan kita i. Madung sahat nalolot kian doi muloi sian ompung ompunta narobiani. Angke muda tibo dihomu songonon dompak, tontu hamion mai nangkan manyaloseonna. Muda muse sangandigan tu hami, tontu hamu muse mai nangkan manyaloseonna, nangkan na margonti doi songon na maridi dipancur.\nOnpe marsapa hami dihomu andigan ma arina manurut padan parjanjian muyu dohot morantai nangkan padomu hata, anso rap hita boto be manogong langka ?\nBALOSAN SAPA-SAPA NI MORA (SUHUT SANGA KAHANGGI)\nOBAR KOBAR PASAHAT KAREJO (SUHUT SANGA KAHANGGI)\nDisurdu ni burangir nami ditingkat na paduana nangkin, ima satontang na pasahat obar kobar, disi nangkin mangalus mora dohot na tobang-tobangon ngadai ning ibana marsipasahatan kita angke madung sahat na lolot doi. Hami sambut nangkin dohot margodang ni roha.\nDibaen harana adong dope na solot di pangarohai hata nagiot dokonon ima dalanna anso marsapa hami sanga pade dope di padangka hata. ning mora nami nangkin ngada mahua.\nJadi on mada dihata burangir nami ditingkat na patolunaon, muda dung tarsalosei ula kahanggi obar kobar ni daganakon tu morantai di … , tontu hita nangkan manogu-nogu jagar-jagar ni morantai. Muda selamat tondi dohot bandanna tu tapak tangganta, marcita-cita di pangarohai nami mambaen sada karejo “horja siriaon” dalan mangupa-upa daganak na dua simanjujung, harana daganakon ondope mamolus adat matobang, anso ulang tarlimpun tondi ibana na manompu adat matobang.\nJadi on ma dison ma homu mora nami dohot na tobang tobangon sasudena, mangguruon na ma hami on dihomu, sanga tarbaen doi karejo na hami cita-citai. Pula tarbaen do ning komu naron hami margodang marlomo ni roha. Tai pala ngada ning komu tarbaen, hami manjalang tahi dohot pokat sanga songon dia panamana. Botima\nSatontang karejo na dimaksud muyuon ima mambaen horja siriaon buat mangupa-upa daganak na dua simanjujung, dipikir-pikir di roha niba ngadai naso tarbaen i, tarbaen kita doi.\nTampakna do rantosna, rim ni tahi do nagogo\nSongon diape godang dohot menek\nni karejonta mulai sian narobiani\nNgada unjung hita mamala tu jae tu julu\nMuda satumtum hita, satahi sapandok\nNgadai naso unjung lalu aha na dicita-cita\nMarsapa hami dihomu, diari dia ma hajat muyu baenon salaho songon dia godang dohot menekna karejo nangkan baenon taon…?\nJadi onpe ulang adong nian ambat kalangan dibaen Tuhan tai, anso tarlaksanaon kita aha na hita cita-citaon muloi sian pangkal torus akhirna. Botima


Wessel | Amani Partogi\nDitulis pada 20 Desember, 2010 oleh Hendry Lumban Gaol\nDung hos ari, mulak ma OppuJatikkos sian balian. Ninna rohana, lao martugo sangombas huhut paulak hosa loja. Dipeakkon ma panggu, sasabi nang hajutna, huhut ma dipahundul di balatuk i. Halak na radot mulaulaon do ibana, dang diboto hasoan. So tahuak manuk dope nga disarat panggu laho tu balian.\nDigalahi timbaho, huhut manatap tu nadao tu rura nauli, luat tano rambe. Dang sadia leleng, dipeakkon OppuJatikkos boru ma kopi nang Gadong na tinutungan. Ima songon manungkolui siubeon andorang so mangan indahan. Songoni do najolo masa, sai jolo marsipanganon gadong do sabutongna, dungi diallang ma indahan. Gabe tarboan-boan do hasomalani sahat tu saonari, nang pe nunga gabe be angka jolma, dang piga siallang gadong.\nAdong do opat gelleng ni OppuJatikkos jala sude do diluat parserahan. Na jumonok di Jambi, hape molo tung masa Natal nang Taon Baru datung sai boi mulak.\nTolu nai di Jakarta na humaliangna.\nSaonari on, dang pola longang be roha molo sude jolma on marhempon. Ai haru Oppu Jatikkos adong do hemponna. Ninna asa mura-mura manghatai tu pinomparna, atik dia adong namasa. Ai datung gabe hatealon molo marhempon di hitaan. Alai anggo najolo tutu dah, haru telepon ni jabu, listrik nang na asing tung mansai maol do i idaon.\nDihumalaputi Oppujatikkos boru ma mandapothon ibana tu balatuk i. Ninna adong telepon sian Cikarang. “Eh, Oppu Jatikkos, alusi jo anakta bah, jalo ma neh”\nToho ma nian tutu, AmanJatikkos do namartelepon sian Cikarang.\n“Hipas do ho bapa, sai hu bell sanassogot dang marna dialusi hamu” ninna amanJatikkos\n“Hipas do hami amang, inongmu pe hipas do, boha barita muna, boha pahoppukku si Jatikkos” ninna OppuJatikkos manukkun\n“Hipas do hami saluhutna bapa, lao do pahompum singkola, parumaenmu pe dang di jabu, holan au do” ninna mangalusi.\nDungi lalap ma nasida marnonang, manaringoti nasa sitaringotan. Didok AmanJatikkos dang mulak nasida taon baru on. Alani angka siulaon dohot suti ni parsingkolaan naso adong, alani proyek, alani parrapoton alani adona, ala ni adui, gok ma dihatahon ibana karejona, jala ido umbahen naso boi mulak tu huta.\nManginongi do rupani dirohani OppuJatikkos. Nga sajom na manghatai i alai dang nanggo disukkun “adong do pasi biddamuna, Bapa?”. Ia so i, “Ai nunga manuhor kue tambaru hamu?”, Ia so i nian “Ai nga maribak mandar mi bapa?”. Lalap do holan karejona dipaboa-boa AmanJatikkos.\n“Nadiadia do bapa nuaeng, songon na guntur hubege”\n“Imadah, Amang, di balatuk ni jabutta on do au, inongmu di pudian do mamahan pinahan” ninna mangalusi\n“Ai godang soara ni jolma hubege”\n“Olo bah, ai nungnga di pature pamarenta sada kantor pos di hutanta on, Amanng. Apala jonok do tu jabutta. Jei marlao mulak ma on angka jolma on, adong ma namanongos surat adong na dia. Nahumebatna, gumodangan mangalap wessel do nasida. Huroa manongosi do pinomparna sian pangarantoan. Songon tulangmu Par-Tukkang Anduri-an, tolu wesselna, jala dilean tulang mi do songon pasiBidda nami. Sian jabutta on do nassogot. Burjuma nian tulang mi” ninna OppuJatikkos mangalusi.\nTarjolma ma amanJatikkos, lalap artana nang karejona ditaringoti, hape pasibidda saratus ribu dang ditongos, haru disukkun pe daong. Sip satokkin. Dang tardokna manang aha. Alai bisuk do ibana, ninna mandok amongna “Ai naso sahat dope wessel munai bapa?, leleng mai ateh, ai dua ari na salpu do hu tongoshon” ninna ibana.\nHuhut ma dihumalaputi mangesemen NanJamordong asa ditongos wessel sadari i.\nOne thought on “Wessel”\nRonald djoentak pada 27 Desember, 2010 pukul 4:58 pm berkata:\nhoras laekku,nga hudalani be huta muna on,panigoran,hau agong,parluasan,dolok pinapan dna,alai dang hubereng dope sampuran sipulak.


JAHA DIBAGASAN HATA Adhola Aukan Baoule Batak (Karo) Batak (Simalungun) Batak (Toba) Biak Bislama Chin (Hakha) Chokwe Chopi Chuabo Chuuk Dayak Ngaju Drehu Gitonga Greenland Hmong (White) Inggris Jawa Kachin Karen (S'gaw) Kazak Khmer Kikongo Kimbundu Kisi Kreol Mauritius Kreol Seychelles Krio Lao Lhukonzo Lomwe Makau Malta Mapudungun Mizo Navajo Ndau Ngangela Nias Niue Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romani (Junani Selatan) Romani (Makedonia) Romani (Makedonia) Cyrillic Runyankore Rutoro Sangir Saramaccan Sena Sunda Tahiti Tshwa Umbundu Urdu Uruund Wallis Wayuunaiki Welsh\n“Unang be palelengleleng. Hehe ma ho, tardidi ma ho.”—Ul. 22:16, Bibel siganup ari.\nENDE: 51, 135\nSONGON DIA NATUATUA MAMANGKE AYAT ON MANGURUPI IANAKHONNA ASA BOI TARDIDI?\nKolosse 1:9, 10\n1. Aha do na ingkon dipastihon natuatua molo naeng tardidi ianakhonna?\nSAHALAK donganta na margoar si Blossom Brandt paboahon pengalamanna tingki mambahen haputusanna laho tardidi. “Nunga marbulanbulan ahu paboahon tu omak dohot bapak naeng tardidi ahu, jala jotjot do diulas hami taringot i. Naeng dipastihon nasida sadia bagas do ahu mangantusi haputusanki. Jadi tardidi ma ahu di tanggal 31 Desember 1934. I ma ari na so tarlupahon ahu.” Saonari pe, angka natuatua ingkon mangurupi ianakhonna laho mambahen haputusan na denggan. Molo palelengku ianakhonmuna asa tardidi alai ndang diboto alani aha, on boi manegai paralealeonna tu Jahowa. (Jak. 4:17) Alani i, andorang so tardidi ianakhonmuna, porlu do dipastihon hamu na tutu do ibana nunga rade gabe halak Kristen.\n2. (a) Aha do na diparrohahon pigapiga pengawas wilayah taringot naposo? (b) Aha do na laho taulas di parsiajaran on?\n2 Pigapiga pengawas wilayah mamparrohahon godang do angka naposo na marumur lobi sian 19 taon na so tardidi dope. Adong do sian nasida nunga mananda hasintongan sian na metmet. Dohot do nasida marpungu jala marbarita jala tarida do nasida songon sahalak Sitindangi ni Jahowa. Alai, ndang tardidi dope nasida. Alana, pigapiga natuatua mangkilala ndang dope rade ianakhonna asa tardidi. Jadi di parsiajaran on, taulas ma adong opat na dihabiari natuatua na mambahen nasida gabe manundati ianakhonna asa tardidi.\nNUNGA PAS BE UMURNA?\n3. Aha do na dipingkiri natuatua ni si Blossom?\n3 Songon pengalaman ni si Blossom na di paboa di paragraf na parjolo, sai dipingkiri natuatuana do nunga cukup be umurna manang ndang laho mambahen haputusan asa tardidi. Jadi songon dia do angka natuatua mamboto nunga rade ianakhonna asa tardidi?\n4. Songon dia Mateus 28:19, 20 boi mangurupi angka natuatua saonari?\n4 Jaha Mateus 28:19, 20. Ndang adong dipaboa di Bibel umur sadia do sasahalak asa boi tardidi. Alai, ingkon manat do dipingkiri angka natuatua aha do lapatan ni ayat na disurat di Mateus 28:19. Hata na disurat di ayat i, lapatanna i ma mangajari halak asa boi gabe sisean. Lapatan ni sisean, i ma halak na mamparsiajari jala mangantusi aha na diajarhon Jesus jala mangihuthon ibana. Jadi, boi do natuatua mangajari ianakhonna sian mulai tubu dope. Tontu, ndang maksudna boi tardidi molo posoposo dope. Alai sian Bibel taboto, dakdanak pe boi do mangantusi jala mangkaholongi hasintongan na sian Bibel.\n5, 6. (a) Aha do na boi taparsiajari sian pengalaman ni si Timoteus taringot pandidion? (b) Songon dia do cara na dumenggan mangurupi ianakhonmuna?\n5 Sian mulai na poso dope, nunga gabe sisean ni Jesus si Timoteus. Jala nunga marhobas ibana tu Jahowa. Apostel Paulus mandok, “sian mulai na metmet dope” ibana nunga marsiajar hata ni Debata. Nang pe bapakna ndang sisomba Jahowa, alai diurupi omak dohot ompungna do ibana asa mangkaholongi hata ni Debata. Ujungna, togu ma haporseaonna. (2 Tim. 1:5; 3:14, 15, Bibel siganup ari) Jadi, tingki naeng marumur 20 taon, nunga mandapot tugas na ringkot ibana di huria.—Ul. 16:1-3.\n6 Ndang boi sude dakdanak matoras di umur na sarupa. Adong do naung mangantusi hasintongan jala tardidi tingki poso dope. Na asing, tardidi dung magodang saotik nai. Tontu, ndang boi dipaksa natuatua ianakhonna asa tardidi. Alai, ingkon tongtong do diurupi nasida ianakhonna asa taronjar mangalehon ngoluna tu Jahowa. Tontu, las do roha ni natuatua molo ianakhonna marbisuk mambahen haputusan. (Jaha Poda 27:11) Alani i, ingkon tongtong ma diingot angka natuatua: na tinuju ni nasida mangurupi ianakhonna, i ma asa boi gabe sisean ni Jesus. Jadi, sungkun ma rohamuna, ‘Nunga cukup be parbinotoan ni ianakhonku asa boi tardidi?’\nNGA CUKUP BE PARBINOTOAN NI IANAKHONKU?\n7. Ingkon sude do diboto halak isi ni Bibel asa boi tardidi?\nAngka sisean ni Jesus ingkon tongtong do marsiajar nang pe nunga tardidi\n7 Tingki natuatua mangajari ianakhonna, nasida mangurupi ianakkonna asa tangkas mamboto hasintongan. Parbinotoan i do na mangonjar roha ni ianakhonna asa mangalehon dirina tu Jahowa. Alai, ndang lapatanna ingkon sude diboto nasida isi ni Bibel baru pe nasida boi tardidi. Alana angka sisean ni Jesus ingkon tongtong do marsiajar nang pe nunga tardidi. (Jaha Kolosse 1:9, 10.) Jadi, sadia bagas do parbinotoan ni halak asa boi tardidi?\n8, 9. Aha na masa tu sahalak penjaga penjara na di Pilippi, jala aha ma na boi taparsiajari sian i?\n8 Di tingkinta saonari, boi do natuatua marsiajar sian pengalaman ni angka halak najolo. (Ul. 16:25-33) Umpamana songon pengalaman ni si Paulus tingki pardalananna na paduahon laho marbarita na uli tu Pilippi taon 50. Ditudu, ditangkup, jala dipamasuk do ibana dohot si Silas tu penjara. Alai, di borngin i ro ma gempa jala tarbungka ma sude pintu ni penjara. Dirimpu na manjaga penjara i nunga lari sude na di bagas penjara. Naeng bunu diri ma ibana, alai pintor diambati si Paulus do. Diajari si Paulus dohot si Silas ma penjaga penjara i dohot keluargana taringot Jesus. Porsea do nasida taringot Jesus. Jala diantusi nasida do na mansai ringkot do mangihuthon Jesus. Pintor tardidi ma nasida. Jadi, aha ma na boi taparsiajari sian pengalaman ni nasida?\n9 Ra, najolo tentara ni halak Rom do penjaga penjara i. Ndang diboto ibana taringot hata ni Debata. Jadi, molo naeng gabe sahalak Kristen, ingkon marsitutu do ibana mamparsiajari hata ni Debata. Ingkon diantusi ibana do aha na dipangido Debata asa boi gabe naposoNa. Jala, ingkon diihuthon ibana do na diajarhon Jesus. Nang pe holan satongkin ibana marsiajar, boi do i mangonjar rohana asa tardidi. Jadi, molo lomo roha ni ianakhonmuna asa tardidi, aha ma na boi ulahononmuna? Jujui ma nasida asa paboahon i tu sintua. Jadi, angka sintua ma na boi mangida nunga boi manang na ndang nasida tardidi. * Songon halak Kristen na asing, ingkon tongtong do ibana marsiajar taringot Jahowa saleleng ngoluna.—Rom 11:33, 34.\nINGKON JUMOLO DO SAE SINGKOLANA BARU PE BOI TARDIDI?\n10, 11. (a) Aha do na dipingkirhon pigapiga natuatua di tingkinta saonari? (b) Aha do na sasintongna boi mangondingi ianakhonmuna?\n10 Pigapiga natuatua marpingkir, tumagon ma tamat ianakhonna kuliah jala dapot karejo na denggan jolo, baru ma nasida tardidi. Tontu, alani holongna do umbahen na dipingkiri nasida songon i. Alai, porlu do rimangan ni angka natuatua sungkunsungkun on: ‘Boi do cara sisongon i mangurupi ianakhonku asa marhasil di ngoluna? Hombar do i tu hata ni Bibel? Aha do na dipangido Jahowa taringot ngolunta?’—Jaha Parjamita 12:1.\n11 Ingkon tongtong do diingot natuatua, godang do na di portibi on na maralo sian lomo ni roha ni Debata. (Jak. 4:7, 8; 1 Joh. 2:15-17; 5:19) Jadi, paralealeonna tu Jahowa do na boi mangondingi ianakhonmuna sian Sibolis, portibi on, dohot pamingkirion na sala. Jadi, molo singkola dohot karejo do na rumingkot dibahen hamu tu ianakhonmuna, gabe dirimpu ibana ma ndang apala ringkot maraleale tu Jahowa. Bahaya do i. Molo holong do hamu tu ianakhonmuna, lomo do rohamuna molo portibi on na mangajari ianakhonmuna asa sonang ngoluna? Holan sada do carana asa boi marhasil jala marlas ni roha, i ma molo Jahowa na rumingkot di ngolunta.—Jaha Psalmen 1:2, 3.\nSONGON DIA MOLO MANGULAHON DOSA IBANA?\n12. Boasa adong natuatua marpingkir unang hatophatop laho tardidi?\n12 Sahalak ina paboahon, ndang lomo rohana molo boruna tardidi. Didok ibana, “Sasintongna, na mabiar do ahu molo dipecat borungku.” Songon donganta i, pigapiga natuatua marpingkir tumagon ma dipaima tamba saotik nai umur ni ianakhonna. Asa boi ibana marpingkir molo tarelaela mangulahon na sala. (1 Mus. 8:21; Poda 22:15) Ra, ala diboto nasida do molo ndang tardidi dope, ndang dipecat molo mangulahon dosa. Alai, boasa sala pamingkirion sisongon i?—Jak. 1:22.\n13. Molo so tardidi dope ianakhonmuna, tutu do ndang martanggungjawab ibana tu Jahowa?\n13 Tontu, ndang lomo roha ni natuatua molo ianakhonna tardidi, hape ndang rade dope mangalehon dirina tu Jahowa. Dirimpu nasida molo ndang tardidi dope ndang porlu ianakhonna martanggungjawab tu Jahowa molo mangulahon dosa. Alai sasintongna, tongtong do nasida ingkon martanggungjawab tu Jahowa ala nunga diboto nasida dia na sintong dohot na sala. (Jaha Jakobus 4:17.) Jadi, unang ma sundati hamu ianakhonmuna laho tardidi. Nang pe poso dope nasida, ajari ma mangkaholongi aha na sintong jala mangkasogohon angka na roa. Jala gabe sitiruon ma hamu taringot i. (Luk. 6:40) Holong ni roha ni ianakhonmuna tu Jahowa boi mangurupi nasida pasidingkon ulaon na parohon dosa, jala mangulahon lomo ni roha ni Jahowa—Jes. 35:8.\nNA ASING PE BOI MANGURUPI\n14. Songon dia do angka sintua mangurupi angka natuatua?\n14 Angka sintua boi mangurupi natuatua molo jotjot nasida mangkatahatai taringot las ni roha ala marhobas tu Jahowa. Songon pengalaman ni donganta borua na mangkatahatai dohot donganta si Russell. Di tingki i, marumur onom taon dope ibana. Didok ibana, “Dilehon ibana do tingkina 15 minut laho mangkatahatai taringot citacita partondion.” Aha ma hasilna? Ujungna, gabe sahalak perintis do ibana lobi sian 70 taon! On patuduhon, pangkataion na patoguhon boi do mangkorhon tu parngoluan ni sasahalak. (Poda 25:11) Angka sintua boi manjujui natuatua dohot ianakhonna asa dohot mangurupi ulaon di Bale Harajaon. Boi do disungkun angka sintua aha do na boi diulahon ianakhon ni nasida.\n15. Songon dia do angka dongan di huria boi mangurupi angka na poso?\n15 Songon dia do angka dongan di huria boi mangurupi? Tasarihon ma angka na poso. Umpamana, boi do diida hamu adong na poso na pajonokkon diri tu Jahowa. Boi do diida hamu i sian komentarna di parpunguan, manang adong do bagianna di parpunguan parsitongaan ni minggu. Marbarita do ibana di singkola jala ndang olo ibana tarelaela mangulahon na sala. Molo adong na songon i, pintor puji ma! Jala mangkatahatai ma hamu dohot angka na poso andorang manang dung sae parpunguan. Molo taulahon i, boi ma dihilala na poso na mararga do nasida di organisasi.—Ps. 35:18.\nURUPI MA IANAKHONMU ASA BOI TARDIDI\n16, 17. (a) Boasa ringkot ianakhonmuna asa tardidi? (b) Aha do las ni roha na boi dihilala natuatua? (Ida ma gombar di mula ni parsiajaran.)\n16 Mangajari ianakhonmuna mangkaholongi Jahowa sada hasangapon na mansai balga do i. (Ps. 127:3; Eps. 6:4) Songon di tingki ni halak Israel, sian na tubu ianakhon ni nasida nunga gabe ampuna ni Jahowa nasida. Alai di tingkinta saonari ndang songon i be. Boasa? Alana nang pe natuatua mangkaholongi Jahowa dohot hasintongan ndang pintor olo ianakhonna mangihuthon i. Jadi sian na tubu ianakhonmuna, ingkon diurupi hamu do ibana asa gabe sisean ni Jesus, mangalehon diri tu Jahowa, jala tardidi. Boasa i ringkot? Alana, molo dilehon dirina tu Jahowa, tardidi, jala tongtong marsihohot manomba Jahowa, boi do i mangurupi ibana asa malua sian haporsuhon bolon.—Mat. 24:13.\nNa tinuju ni natuatua i ma mangurupi ianakhonna asa gabe sisean ni Jesus (Ida ma paragraf 16, 17)\n17 Songon si Blossom Brandt, tingki dipaboa ibana naeng tardidi dipastihon natuatuana do parjolo nunga rade ibana manang na ndang. Dung pos roha ni natuatuana, diurupi ma ibana. Di borngin andorang so tardidi, dipaboa ibana ma: “Marsinggang do hami sude tingki martangiang. Didok bapak do di tangiangna, las hian do rohana ala boruna nunga rade mangalehon diri tu Jahowa.” Dung 60 taon tardidi ibana, didok ma: “Sahat tu andigan pe, ndang tarhalupahon ahu borngin i!” Hamu pe angka natuatua, tontu hamu pe dohot do marlas ni roha tingki diida hamu ianakhonmuna mangalehon diri jala tardidi gabe naposo ni Jahowa.\n^ par. 9 Ulas ma dohot ianakhonmuna buku Pertanyaan Kaum Muda—Jawaban yang Praktis, Jilid 2 halaman 304-310. Ida muse “Kotak Pertanyaan” di Pelayanan Kerajaan Kita April 2011, halaman 2.\nSisean, i ma sasahalak na diajari taringot Jahowa dohot Jesus. Marsitutu do ibana maniru Jesus. Jala Jahowa do na rumingkot di ngoluna. Tongtong do ibana mangihuthon Jesus jala tardidi. Ingot ma, na tinuju ni natuatua i ma mangurupi ianakhonna gabe sisean. Jala unang ma manundati ianakhonmuna asa tardidi\nTardidi manang na ndang, sude do hita martanggungjawab tu Jahowa molo nunga taboto aha lomo ni roha ni Jahowa. Ingkon martanggungjawab do hita di ulaon dohot haputusan na tabahen


Lirik Lagu Lis Sugiarto - Haholongi Ma Si Doli I\nHome > Lirik Lagu Batak > Lirik Lagu Lis Sugiarto - Haholongi Ma Si Doli I\nJudul : Haholongi Ma Si Doli I (Versi Wanita)\nPenyanyi : Lis Sugiarto\nJalang ma ahu hasian, nangpe so saut hita na dua.\nOndihon ahu di roham, boan gomos di tangiangmu.\nAngka naung ta bolus i, di ekkel dohot di sude na lungun.\nSimpan buni di roham, bahen ma ubat ni arsakmu.\nAut sura boi ala roha, manodo aha pangidoanta.\nDang oloanku ikkon marsirang, haholonganhu do ho salelengna.\nAlai Tuhan ta do umboto, na patuduhon ise rongkap ta.\nSai horas jala gabe ma hita, sai dapot ho ma na niluluanmu.\nJalang ma ahu, tangianghon ma ahu.\nAsa horas horas hinaholongan hi.\nPos ma roham, ingotonhu do i.\nNa denggan na binahen mi tu ahu.\nDang oloanku ikkon marsirang, haholonganhu do ho saleleng na.\nTading ma ho unang marsak be ho.\nGodang dope disan na paimahon ho.\nTangiang hi sai gomos do tu ho.\nTibu ma dapot ho pangganti hi.\nLirik Lagu Lis Sugiarto - Haholongi Ma Si Doli I 4.5 5 Adie Konoe Poetra Dyanaz Rabu, 20 Februari 2013 Judul : Haholongi Ma Si Doli I (Versi Wanita) Penyanyi : Lis Sugiarto Jalang ma ahu hasian, nangpe so saut hita na dua. Ondihon ahu di...\nHari : Rabu, 20 Februari 2013, Kategori : Lirik Lagu Batak


Dirimpu Rumbi – Amani Partogi\n← Selamat Jalan….\nMambaen posoposo →\nPosted on 3 Juni, 2011 by Hendry Lumban Gaol\nCerita Rakyat sian Tapanuli\nDidok ma partikkian i, ima haroro ni panangko. Molo saonari, jam dua tu jam tolu manogot ma on. Goar ni partikkian do on di partording ni partingkian di halak batak. Boasa didok “haroro ni panangko?”. Ra, ala di tingki on somalna ro panangko tujabu. Hatiha renges, sonang modom dope parjabu.\nDang songon saonari on rupani, marlampu listrik, hatiha modom digalahi lampu. Anggo najolo, nda margolap-golap hut marbulusan?.\nDisada tingki, dibongoti panakko ma jabu ni sahalak ripe namora. Di na lam bagas ni borngin, jala di lam na renges do modom parjabu. Dua halak ma panakko na mambongoni ripe i. Didadapi ma sude suhi-suhi ni jabu i, jala dilului ma rumbi ni parjabu i, ai parbinotoan na sida godang do rumbi ni parjabu i. Tar sar barita tu nasida, di rumbi na bolon do dibaen namora i ugasan nang arta na arga.\nSasahali marhusip masida hut mellikik mekkel, dung dapotsa rumbi on, dungi diboan ma alaman i, asa tarida isi ni rumbi nabinuatna i. Hape olo do holan pulungan manang sira dibagasan. Dungi, nakkok muse nasida na dua, hut sai didadapi sude pangisi ni jabu i.\nDisarat muse sada tu duru, hut di haol asa unang malua, hape hudon do. Ima hudon tano pangaloppan sian tataring.\n“Nion do neih, nga dapot be” ninna marhusip\n“Didia do, ombushon jo hosami asa huboto dia ho” ninna sahalak nai, marhusip, tong\n“Nion do nei, husarat ma tusi?”\n“Olo, pahatop i, naeng tahuak manuk nama satongkin nai” ninna muse\nTahuak manuk, ima partingkian ni halak batak dung partingkian ” haroro ni panangko”. Tahuak manuk, paboahon naeng ro nama ari simanogot\n“Dang hasarat au, ro ma ho tuson”\n“Didia do…” ninna marhusip hut mandadapi\nMarsiadu gogo ma nasida nadua manarat rumbi on tu duru. Naso panagamanna marsurak ma parjabu i “Panangko……panangko……panaaaaaaaaang”.\nTarboto ma, dang rumbi hape nanisarat na i, alai uluni OppuJatikkos, parjabu i do. Tippas, ma panakko!\nCatatan : Rumbi adalah sejenis celengan bentuk dan besarnya seperti periuk ukuran kecil dipergunakan untuk menyimpan harta kekayaan, biasanya terbuat dari kayu. Rumbi juga biasanya digunakan untuk menyimpan beras–dahanon–didekat tungku perapian


Dila sisean: JAMITA MINGGU 21 DUNG TRINITATIS ; 13 NOPEMBER 2011 Mateus 10 : 34 – 37\nJAMITA MINGGU 21 DUNG TRINITATIS ; 13 NOPEMBER 2011 Mateus 10 : 34 – 37\nMolo adong sungkun sungkun taringot tu hinatabo ni gabe halak Kristen, boi do tubu angka alus na marasing. Adong ma na mandok tabo jala sonang gabe halak Kristen, alai adong do ra na mandok ndang satorusna tabo gabe halak Kristen. Sasintongna molo bagas do pangantusionta taringot tu hakristenon, ndang hea diparbaga Jesus Kristus na ingkon tongtong tabo jala sonang molo gabe siihuthon Ibana hita di portibi on. Hea do memang didok Jesus, ro ma hamu tu au angka na loja jala na sorat, hupasonang pe hamu. Sada jaminan do i memang paboa na boi do Jesus mangalehon hasonangan tu hita. Alai di angka ayat na asing hea do muse didok Jesus, paboa nasa na mangihuthon Ibana ingkon rade do mamorsan silang. Silang dison manggombarhon sitaonon manang parungkilon do i humonghop Ibana.\nHatorangan ni turpuk on, patuduhon sipata adong do keadaan na mamaksa hita ingkon mamillit, Jesus do manang keluarga. Asa marhite turpuk on, na diigil sian hita ima loyalitas manang hasatiaon maradophon Jesus Kristus. Dilehon Jesus do pilihan na tung mansai borat situtu sipillitonta, ima : Jesus do tapillit manang dirinta, Jesus do manang keluarganta, Jesus do manang ianakhonta, Jesus do manang ulaonta, dna.\nLoyalitas 100 % do na dituntut sian hita marhite turpuk on. On ma na ringkot sirimangonta tarlumobi angka natoras, Alana nunga godang angka anak dohot boru ni huria i na olo pindah tu ugamo na asing alani rongkap, parkarejoan, dna.\nAsa molo mangihuthon Jesus tung na so boi do satonga satonga, tegas do i didok Jesus di Lukas 9 : 62, na mandok : “ Na manjama ninggala, huhut mamereng tu pudi, tung na so tau ma i tu harajaon ni Debata. Sian taboto tung dituntut Jesus do loyalitas penuh.\nBoasa dohonon ni Jesus dison paboa na ro do Ibana pabadahon manang manirang angka parsaoran di tonga tonga ni keluarga? Na so dihalomohon Jesus do ulaning parsaoran na denggan di tonga tonga ni angka na markeluarga? Ndada na mandok haroro ni Jesus laho patubu hagaoron di tonga tonga ni keluarga, alai na nidokna dison, sotung gabe keluarga mangambati hita laho mangihuthon Ibana. Sotung gabe alani angka persoalan di rumah tangga, gabe munggil hita manang ndnag tapajonok dirinta tu Ibana. Asa ingkon jumolo do Ibana tahaholongi sian angka partalian ni keluarganta.\nOn ma barita sipeoponta marhite turpuk on, hasatioan na 100 persen diigil sian hita, jala ingkon humolong rohanta di Kristus Jesus sian keluarga na tahaholongi. Alai ndang gabe mandok tadinghononta jala ndang perduli be hita tu keluarganta. Alai na boi do tadinghononta keluarga i laho mangihuthon Jesus. Ai ndang tama hita gabe siseanna molo gabe humolong rohanta tu angka keluarga asa tu Tuhan Jesus.\nSai adong dope binege na olo mandok, mansohot ma jo au sian parmingguon, mansohot ma jo au sioan hasintuaonku, ai ndang boi dope pinasada roha dohot keluarga. On ma hata na jotjot binege sian angka ruas nang angka partohonan pe. Asa sipaingot ma turpuk on tu hita, unang gabe na masa di keluarga gabe mangambati hita marsaor tu Ibana.\n- Ndang sai tarbahen manongtong las ni roha molo gabe halak Kristen, alai molo tung pe soluk angka hamaolon, lam patoguhon haporseaonta ma i. jala nunga diaturhon Debata i paboa na ingkon porsaonon do silang i molo mangihuthon Ibana. Asa tapatuduhon ma loyalitas manang hasatiaon na manongtong maradophon Ibana.\n- Nasa na boi mangambati hasatiaonta tu Ibana, na ingkon boi do pasidingonta, termasuk ma i nang keluarganta. Ai ingkon humolong so rohanta tu Ibana asa tu angka na asing na adong di hita, termasuk ma nang keluarganta. Amen.\nDiposting oleh Samuel Aritonang di 06.21


Jamita Minggu I Dung Epiphanias, 10 Januari 2021: "Pasangap ma Debata di Bagasan Habadiaon (Psalmen 29: 1-19)" Pelita Batak Online\n1. Hamu angka ruas dohot parhalado ni HKBP na pinarbadiaan ni Debata Sitolusada. Tabe ma di hamu saluhutna sian sude uluan ni hurianta periode 2020-2024 on di tirket hatopan dohot di tirket distrik songon i nang sian sude parhobas ni kantor pusat HKBP di Pearaja dohot di angka lembaga pendidikan, zending nang diakonia, toropna 650 halak, dohot sian sude pandita ni HKBP na manguluhon ulaon ni hurianta rap dohot angka parhalado partohononan dohot parhalado na so partohonan di sandok distrik, tarlumobi sian nasida na mangula di distrik DKI, na so tarbahensa ro sadarion di ulaonta mangojakhon Praesesta na imbaru tumorop sian na boi andorang so sahat Covid 19 tu hita on, alai na dohot di bagasan tangiangnasida sian inganannasida be. Horas ma di hamu saluhutna. Tuhanta pardenggan basa i ma manggohi rohamuna dohot las ni roha siala haluaonta i, jala na mamasumasu hamu nuaeng, nang di na laho ruas sian bagas noroNa on.\n2. Hamu angka dongan, ganup dipanghulingi Debata hita marhite hataNa na tarsurat di Bibelta on, sai lam bagas do panandaionta di Tuhanta i, lam tumangkas tatanda hadirion ni Debata. Taingot do hataNa tu hita di tanggal 27 Desember i, di na dijouhon tu nasa na adong mamujimuji Debata, i ma angka na adong di banua ginjang, di hasiangan on, dohot di portibion, angka dolok, sunge, rura, suansuanan, jolma i, angka raja, sundut na tumua dohot sundut na umposo, ai Ibana do na manjadihon hita sude, Ibana mangaturhon, jala Ibana patimbo tanduk ni bangsoNa.\n3. Dung i dipanghulingi Debata hita di taon naimbaru tgl 1.1.2021 i marhite hataNa na tarsurat di 4 Musa 6: 22-27 i na mamasumasu hita marhite angka naposoNa dohot pasupasu na ringkot di ngolu pardagingonta on, unang mabiar hita mandalani taon na imbaru on di tongatonga ni pandemic Covid 19. Jala di ari Minggu tanggal 3 Januari na salpu i dijouhon tu hita asa mamujimuji Ibana ala ni marragam pasupasu partondion na sian banua ginjang di bagasan Jesus Kristus i domu tu haluaonta, i ma: Ulaon ni Debata naung millit Debata hita andorang so ojak dope hasiangan on, nunga ditodo Ibana hita gabe angka anakNa, nunga dipalua Ibana hita marhite mudarna, nunga dapotan partalian hita, nunga disahaphon Tondi Porbadia tu hita, jala gabe sitean arta banua ginjang i hita, jala dilehon di hita kesempatan umbege hataNa jala gabe porsea. Sudena pasupasu partondion i mangonjar hita asa mamuji Ibana di bagasan hasangaponNa.\nII. Jamita: Pasangap Debata di bagasan habadiaon\n1.Di Minggunta sadarion, diuduti ma manjouhon tu hita ndang holan mamujimuji Ibana, alai asa pasangap Debata di ngolunta ganup, alai pasangaphon Ibana di bagasan Habadiaon. Didok di hata Batak: "Marpahean marhadohoan." Ala ndang tarbahen hita pasangaphon Debata di bagasan dosa. Ndang tarbahen hita pasangaphon Debata molo mian di bagasan dosa ngolunta, sai mangolu di bagasan dalan-dalan na gok dosa ngolunta. Dijouhon tu hita asa talehon hamuliaon dohot hasangapon tu Debata, ndang baliksa hamuliaonta dohot hasangaponta tatuju, taparaeahi di ngolu on. Mansai ampit do joujouNa i tu hita halak Batak na marfalsafah ni ngolu marhasangapon. Denggan situtu do hasomalan ni halak Batak na marminggu marpahean na denggan, na uli. Alai ndang tuk i sambing. Alai ingkon sahat do tu ngolungolunta siganup ari, di jabunta, di masyarakat, di na taula jabatanta i, di partigatigaon, di angka usahanta na marragam i.\n2. Laho mangurupi hita patupa i, i ma ulaon mangalehon hasangapon tu Jahowa i, dipatuduhon ma tu hita boasa tama lehononta hasangapon tu Tuhan i (ayat 1-2), i ma hagogoonNa marhite soaraNa. Pola pitu hali dipatolhas 'soara ni Debata i,' jala ganup marsoara Debata ndang tarbahen so angka hitir, ndang tagamon so berreaksi angka na tinompaNa i. Di ayat i 3-10 dihatindangkon na panindangion na dao gumogo do hagogoon ni soarani Debata sian hagogoon ni angka na tinompa i. Gariada tuk do soara ni Jahowa parohon ronggur. Soarana manaluhon angka hau ares di Libanon, mambahen humuntal halongonan isara halongonan Kades, manggurasahon jillam ni api, marasar angka tini, mambahen aek na sumar. Di toru ni huasoNa do angka i. Molo tu angka i tarbahen Debata do patupa sudena i marhite soaraNa, denggan situtu do molo nang hita mangalehon hasangapon dohot hamuliaon nang hagogoon tu Ibana. Ndang hita sipasangapon. Ndang hita na marhagogoon. Ndang hita na marhamuliaon. Molo tung adong i dipalumehon Debata tu hita, unang tadok na hita do na marhasangapon dohot marhamuliaon nang marhagogoon. Ibana sambing do.\n3. Na mansai bagas di haposi parPsalmen, i ma, na tarsurat di ayat 11. Dung dijouhon tu hita asa tapasangap Debata, jala diurupi hita patupa i marhite na patorang hagogoon ni soar ani Debata na mangatasi angka na boi disura jolma i sihabiaran dohot sipasangapon dipatolhas ma na lehonon ni Jahowa do pargogo tu bangsoNa, jala tumpahanNa bangsona di ari sogot mardamedame. Nian ndang apala didok, 'molo talehon hasangapon tu Debata Jahowa, lehononna ma pargogo dohot mardamedame ma bangsoNa.' Alai, na boi do diantusi mata partondionta na apala i do nidok ni parPsalmen: Ulaon pasangaphon Debata mampanghorhon di na mangihut on: Lehonon ni Debata ma tu hita pargogo na dipangke Debata patupa hadameon di ngolunta. Di na tapasangap Debata di bagasan habadiaon, marpahean marhadohoan, palumehonon ni Jahowa do tu hita sude, huria nang masyarakat nang bangso dohot negaranta pargogo dohot hadameon, syalom.\n4.Asa mansai denggan do hita patupa pangarimangrimangon di bagasan sadarion. Taboto do parugamo bangsonta. Alai boasa ndang marna hehe angka pargogo di ganup tirket di negaranta on na tuk hatop patupa hadameon di tongatonganta, sian desa sahat tu pusat? Nunga dipatuduhon Presidenta Keteladanan beha manguluhon sada bangso i ma marhite na pasangap Debata di bagasan integritas. Alai sai bahat dope na so apala mangurupi tu sintasintanta membangun Indonesia na tigor dohot mardohar, gok dame? Suraon do ala ndang talehon dope hasangapon, hamuliaon tu Debata di bagasan habadiaon?\n5.Boasa hurianta ndang tuk dope patulushon visinta gabe pasupasu tu portibion? Suraon do ala ndang tapatupa dope ulaon pasangaphon Debata di bagasan habadiaon. Sotung maon sian Ephorus sahat tu angka sintua, parhalado na so partohonan dohot parhalado partohonan, nang ruas marsadasada ndang dope pasangaphon Debata di bagasan habadiaon?\n6.Ala ni i, marojahan tu joujou ni Debata marhite parPsalmen, mansai denggan do hita marsada-sada, dohot ma Praesesta naung diojakhon di tangal 3.10 i dohot sadarion tgl 10.1 laho manguluhon hurianta di ganup distrik na 32 i mangarimangrimangisa: Di na tapasangap Debata di bagasan habadiaon, tubu ma, lam bahat ma tubu angka pargogo sian tongatonganta di tongatonga ni bangsonta Indonesia on, nang di portibion, i ma angka pargogo na paro syalom, hadameon na hibul.\n7.Beha ma asa boi on masa di bagasan periode on dohot tu ariari na ro: Ingkon tapatupa ma ulaon membentuk karakter anak-anak HKBP na rade jala olo pasangaphon Debata di bagasan habadiaon. Ai ia so i, na boi do gabe dapotan hita hasurahan di haroro ni Kristus. Jala i do ulaonta angka partohonan di HKBP, membangun sada generasi bar una transformatif, na saurdot pamujionNa tu Debata dohot ngoluna na marhabadiaon, membangun sada generasi HKBP na berintegritas, na bersih, yang kudus.


NDANG MARPANGGORTAP – Batak Indonesia\n2019-12-12 2020-10-06 Redaksi BatakIndonesia.com\nBatakIndonesia.com ─ Hatiha i, naeng pamasaon ni Kesar Agustus ma sensus di sandok luat na ginonggomanna laho mangetong bahat ni jolma ginonggomanna i. Mansai asing do marsensus tingki i sian sinuaeng. Molo di tingki i, sude angka pangaranto diparenthon asa mulak tu bona ni pinasana be. Disi ma nasida dietong. Ianggo nuaeng petugas sensus i do na ro tu ganup jabu.\nAla pangaranto do si Josep, bo pe ndang pola holang sian bona pasogitna, dohot ma ibana dohot oroanna, Si Maria naung gabegabean i, mulak tu bona pasogitna, sian Nasaret nangkok tu Luat Judea na margoar Betlehem.\nNdang apala tangkas dipaboa sadia leleng ma nasida na mangeahi bona ni pinasana i. Alai, na boi dohonon, tung marhoihoi do nasida, lumobi ala naung denggan pamatang ni Si Maria i.\nHuroha, ndang adong be dongan tubu manang sisolhot ni Si Josep di Betlehem. Dung sahat nasida di huta i, diordior ma nasida bahen inganan parmianannasida. Dituktuhi ma pigapiga jabu. Sude mandok nunga pol. On ma ra sada sitindangi tu hata na mandok: Diporso jala ditulak portibi on do Ibana.\nAla hira so adong bagas na manjangkon nasida, lobu ni pinahan ma diparar nasida bahen parmiananna. Panggagatan ni pinahan ma lagena. Halang uluna, olo ma angka na adong di dipatupatupa. Tingki i nunga mandonok bagas borngin. Angka pangaranto na mulak dohot parhuta i pe nunga sinok be modom. Holan dua halak ma na dungo dope.\nNdang adong umbotosa haroro ni Sipalua i. Ra, Si Josep ndang apala mangantusi i. Bo pe dipeop Si Maria hata ni Surusuruan taringot tu Raja Sitobus Manisia na di bortianna i, ndang apala marhatopot rohana, tong do marhusori. Alani ma, di Ende Advent Nomor 40 ayat 1 i, didok do:\nLas be ma rohamuna na tigor roha i\nNdang marpanggortap lapatanna ndang adong umbotosa, ndang jolo marboaboa. Dung dipaisorangkon pe Jesus asa didok Surusuruan tu angka parmahan asa unang mabiar nasida, ai barita las ni roha do na masa i. Dungkonni, parhapistaran sian Purba ma na umboto na masa i. Laos nasida ma dohot angka parmahan i na mamaritahon hatutubu ni Sipalua i.\nAlani, mulak ma hita tu sintuhu ni Minggu Advent i. Ndang na marpesta hita disi, lumobi ma na marsengkosengko. Tarimangi ma jolo di bagas rohanta, dung i taalusi sungkunsungkun on, tong di bagas rohanta. Une do hita marpestapesta hape na ‘tapestahon’ i marungkil dope mandiori inganan hatutubuNa?\nHuhutni, tahaporseai do, unok ni Advent ima managam haroroNa na paduahalihon do. Alani, tapahembang ma amakta, tapagalak ma palito dohot sulunta, sadihari ro Ibana tumopot hita, songon na didok di ende no 40 ayat 2 i. Molo ringkot, beta manomu Ibana tu harbangan ni hutanta.\nSude hasangaponNa tarida ma disi\nSai borhat ma hamu manomu Rajamuna\nPagalak sulumuna Ibana ro tibu\nSelamat Adven II!\nBACA: Menggunakan Fasilitas Kartu Indonesia Sehat\nTotal Users : 322417\nTotal views : 1102797


Manalu (Simamora) » GENEALOGI.ID - Pusat Informasi Genealogi Indonesia\nManalu adalah keturunan dari Simamora, yakni parsadaan marga Batak dari garis keturunan Raja Isumbaon. Disebutkan bahwa Simamora dan Sihombing mengawini boru Lontung. Raja Lontung sendiri adalah leluhur dari sembilan marga besar Batak.\nDalam perkembangan kemudian, masing-masing keturunan Manalu ini menjadi marga baru.\nSebuah tulisan dari Rico Manalu Sorimungu, misalnya, menuturkan bagaimana silsilah genealogis mereka berikut pelajaran moral yang bisa dipetik dari perjalanan pewarisan keturunan itu seperti berikut.\nBaliga binaligahon. Barita-binaritahon. Baritani omputta Ompu Tuan Sorimunggu Doli, namahap di undangundang namatua doli doli.\nOmpu Tuan Sorimunggu Doli, namalo do mar undangundang, jala ganjang do pardalananna.\nOmpu Tuan Sorimunggu Doli, so hot ripe mangalap Boru Sibuea.nangaolan do asa mangida ianakkon.\nOmpu Tuan Sorimunggu Doli, na mauas do so dohot aek, alai mauas mida ianakkon ai laos so aong do tubuan dakdanak omputta boru ima Boru Sibuea.\nDi hauason ni rohana asa mida dakdanak, gabe tubu ma rohana laho marsidua-dua.\nDisada tingki dipardalananna di onan Tiga Raja, pajumpang ma ibana dohot sada anak .pajumpang ma nasida dohot anak boru on, alai ndang marsitandaaan manang masisisean, simalolong do pajumpang laos tubu lomo ni roha di nasida na dua. Dinaung lomo rohani Ompu Tuan Sorimunggu Dolion mida anak boru on, dilului rohana do dalan asa boi pajumpang didia hutana didia jabuna.\nAlai dapot do diboto didia hutana didia do jabuna jala saut do pajumpang.\nIa huta ni anak boruon margoar do Sibisa manang digoari Uluan Bagasan jala margani anak boruon marga Manurung.\nDi parjumpangan ni Ompu Tuan Sorimunggu Doli dohot anak boru on, lan do marhite angka undangundangan, jadi dipadomu Mulajadi Nabolon ma rokkap nasida gabe saut ma gabe marripe.\nOmpu Tuan Sorimunggu Doli saut ma gabe marsiduadua manang marimbang. Alai ianggo tuan laen ima omputta boru, Boru Sibuea.\nOmpu Tuan Sorimunggu Doli lalap diparlalapan leleng dipardalanan, tubu ma pangiburuon di omputta Boru Manurung, ai dirippu rohana na lelengan di omputta Boru Sibuea.\nDisada tingki mulak ma sian pardalanana mandapothon ripena omputta Boru Manurung, didapot omputta boru nungga tumagam haroan.\nDi nang pajumpang nasida dung mulak omputta Ompu Tuan Sorimunggu Doli sian pardalananna, adong ma pandohanni omputta Boru Manurung songon on:\nAsapul parharoanon lului majolo Hau Hirahira.\nOmpu Tuan Sorimunggu Doli, nang pe jolma na marsahala manang marhasaktian, loja do mangalului hau hira-hira i, jala laos i do dalanna laho pajumpang dohot raja i ima Raja Uti.\nAsa dung pajumpang dohot Raja Uti dapot ma Hau Hirahira i, alai ndada hau tubu, hau hira-hira lapatanna roha do.\nJadi mulak ma Ompu Tuan Sorimunggu Doli mandapothon ripena. Nungga diboto ibana hau hira-hira i jala nungga diboan. Dung i pul ma parharoanon tubuan anak ma nasida ima omputta Tunggal Nabolon, na digoari Ompu Tonggol Ni Juji.\nTinodohonna ma muse omputta Raja Tiang di Tonga, na digoari Juaro Monang.\nSiampudan ma muse omputta Namora Solaosan.\nJadi tolu ma anakni omputta Ompu Tuan Sorimunggu Doli. Sada ma boruna na margoar Boru Sumedahedak.\nOmpu Tuan Sorimunggu Doli tutu ma ibana na mahap di undangundang, namatua doli-doli.\nNang pe imana siakkangan partubu, gabe sianggion do dipargellengon asa mampe ma songon nidok ni umpama:\n“Jumolo pinggol tubu joloan tanduk magodang”\nAsa halaosan do ibana dibaen anggina nadua ima omputta Rumagorga dohot omputta Sigukguhi. Asa omputta Ompu Tuan Sorimunggu Doli nang pe raja halaosan tongtong do pinaraja.\nAsa omputta Ompu Tuan Sorimunggu Doli namahap di undangundang namatua doli-doli lapatanna:\nAma alai ndang ama-ama.\nIna alai ndang ina-ina\nNdang digoari ina-ina saleleng so hea tubuan dakdanak/gelleng.\nNdang digoari ama-ama saleleng so adong tubuna.\nJadi omputta Ompu Tuan Sorimunggu Doli, jolo matua asa ama-ama, jolo matua asa ina –ina\nBlog Rico Manalu Sorimunggu\nTulisan Guru Tahan Balutan Manalu Sorimunggu (Hauganjang, 3 Oktober 1994).


Jabu Bolon - Hita Do Sogot Hita Do Haduan : #SeninBerbahasaDaerah1 oleh Kita/ - Kompasiana.com\nJolo dengan dirimangrimangi asa didok dohot diulahon. Ala na male do jolma maka na mangan. Ala na mauas do jolma maka na minum. Ala na mondok do jolma maka na modom. Ta boto do mangallang na tabo, ta boto manginum na tonggi, ta boto modom di inganan na empuk. Songoni ma nian na angka na roa. Ta boto ma pasohon.\nAngka hata metmet do naboi didok mangulahon na denggan. Hape molo marbadai suara na mansai balga do didok. Songon dakdanak na baru tubu. Dungi balga mai gabe anak na burju. Sai anggiat ma nian sian langka na metmet ma ta mulai. Dungi balga ma sude hasil na tatapu.\nNa mangolu di portibion hera na rampak mangolu do di sada jabu bolon. Akka hita na nuang mangolu sonari. Manguduti do muse tu hita haduan naung matua. Songon i tong sude akka pingkiran, hata, dohot ulaon ta. Ta tanom sonari hita do tong manapu i haduan. Alani angka na denggan ma nian ta ulahon dimasa nuaeng sogot dohot sonari haduan.\nEme sai adong do na lapungon\nDenggan doi ta pillit dungi dibolongkon\nSude na denggan do ta tangianghon\nSai anggiat gabe pasu-pasu tu hangoluan on\n14:46 WIB 15 Februari 2016


Marlen Manroe Archives - Lirik Lagu Batak Marlen Manroe Archives - Lirik Lagu Batak\nCategory: Marlen Manroe\nLirik Lagu Batak - October 10, 2020 - No comments - Marlen Manroe\nlirik lagu api cemburu. tung mura do ho inang. mura dibola bola jolma. hinorhonni ho sai holan na muruk. hape soada sala na hubahen. sai jotjot salpu hatam. mandokkon ahu sigodang roha. holan alani parcemburu on mu. gabe sai tubu bada dibahen ho. tung boasa sai curiga ho. tu ahu siadosanmon. hape dirohangkon sasada ho do. […]\nlirik lagu maharani. maharani, holan tu ho do rohaki. soboi tarpodom au mamikkiri ho. parengkel mi dohot lambok ni hatami. mambahen masihol au tu ho ito. maha rani-ndang talupahon hasian. na rap marlange di tao toba i. mansai gomos ditiop ho abaraki. mandok holong roham tu au ito. arian sai huingot ho. borngin sai huparnipihon […]\nBereng Ma Tu Simalolonghon\nLirik Lagu Batak - October 5, 2020 - No comments - Marlen Manroe\nlirik lagu bereng ma tu simalolonghon. dang na tar pajojor au ito. na solot dibagas rohakkon. ai tung maol do tardok au dahasian. holong na bagas di rohakkon. bereng ma tu simalolongkon. dadap tu pusu-pusukon. ida ma saksak do disi targombar bohimi. paboa tu ho do rohakki. manang na tudia pe au lao. holan ho dibagas […]\nlirik lagu holan angan angan. di toru ni langit na hujujung on. hundul ma sasada au lungunan ito. mangarimangi sasude tikki au rap dohot ho. tangis tarilu-ilu au masihol ito. padirgak simajujung hi ito. manganong-nong ilukki tu ho hasian. mansai gogo soara ki manggorahon goarmi. alai soada hasian mangaluasi au. holan angan-angan ma hape diau […]\nBonom Ma Arsak Mu\nlirik lagu bonom ma arsak mu. bonom ma arsakmu, tabunihon ma dao. tatap ma tu ari nanaeng ro. dang holan hita na manaon songonon. alani papos ma rohami. bereng dompak ginjang, martangiang ho gomos. unang sai tangisi ngolumi. namarpakkirimon sian roha naserep. tong do disarihon tuhan ni. halu akka pidong na martonga tonga-tonga langit. disarihon tuhan […]\nDang Tarbolus Ahu Ito\nlirik lagu dang tarbolus ahu ito. cipt : soritua manurung. dang tarbolus ahu ito rura hangoluan on. molo so ias roham lao mandongani au. dang na tardalani au dao ni dalani. molo so rap hita nadua hasian. ai so margogo au holan sasada au. tung holong ni rohami tamba ni gogoki. dalan hu lao mangalugahon […]


10.46 Gereja Katolik Maria P.O.K.-Sidikalang No comments\nKel 11:10-12:14; Mat 12:1-8\n"Ai guru di Anak ni jolma i do nang ari Sabbat i!" (Mat 12:8)\nHea sahali tingki misa lingkungan ahu, markareta ma ahu tu inganan misa lingkungan, jala hupangke ma helm. Dung sahat tu inganan i, adong ma ruas na mandok, “Ai boasa pola merhelem pastor, ai so adong polisi borngin-borngin.” Hualusi ma denget sambil margait, “Ai ndang laho tu polisi helem on hupengke, alai laho tu simajujunghu do.” Umbegesai mengkel sumbing ma nasida.\nDi parngoluan on, godang angka aturan. Angka aturan i porlu laho mangatur ngolunta on asa lam tubagakna. Alai olo do sipata angka peraturan i dibahen sasahalak manang kelompok laho dikepentingan ni nasida, ndang laho asa denggan parngoluaon on. On do na binahen ni angka Parise. Dibahen angka parise i peraturan holan laho dikepentingan nasida sandiri do, jala peraturan i manamba sitaonon tu angka jolma tarlumobi angka na metmet. Adong mai muse jolma i mangulahon peraturan ndang sian ias ni rohana namanghaporseai peraturan i tung mansai porlu ingkon siihutono, alai holing mangulahon peraturan i sambing do, manang peraturan i diulahon molo diida jolma, songon pengalaman na di ginjang.\nSadari on molo hita jaha barita Nauli, ninna rohanta Jesus i ndang mangihuthon peraturan. Ndang i na laho diondolhon di Barita Nauli sadari on, alai nalaho diondolhon ima pangalaho di angka Parise i na pantang sodaulat tu peraturan jala nasida sai mambahen peraturan i holan laho menindos angka na metmet, jala laho dikepentingan nasida. Jala marhite nadidok ni Jesus sadari on, laho didok tu hita asa unang hita ulahon peraturan holan mangulahon sambing, alai hita ulahon mai sian ias ni roha. Ias ni roha mangulahon peraturan tarida do sian pangalaho na mangulahon di bagasan las ni roha, ndang marungut-ungut, ndang molo didida dongan asa diulahon, jala tarida do dipambahenan holong tu angka dongan. Muse didok, unang ma hita mura-mura mambahen peraturan, holan laho dikepentinganta sandiri.


DANIEL PANE: Jamita Hananaek ni Jesus, 09 Mei 2013\nJamita Hananaek ni Jesus, 09 Mei 2013\nPARNINGOTAN HANANAEK NI JESUS KRISTUS TU SURGO\nEv.: Ulaon ni Apostel 1: 6 – 14 (Ep.: Markus 16: 14 – 20)\nHANANAEK NI JESUS PATOGUHON ROHA GABE SITINDANGI\nMansai lungun do panghilalaan molo marsirang dohot na hinaholongan. Molo borhat sada ianakhon na dihaholongi tu pangarantoan, tontu parjolo sahali lungun situtu do panghilalaan ni natorasna, tarlumobi molo marsirang ala disirang ni hamatean na tahaholongi tontu mansai lungun situtu do panghilalaanta. Boi do tadok songon i do lungun ni angka sisean ni Jesus dohot na sai tongtong mangihuthon Ibana uju di portibi on dope Ibana, lungun di partinadinghon ni Jesus di nasida, na manaek Jesus tu Surgo.\nRagam do angka pandokhan taringot na dihilala angka sisean ni Jesus dohot na mangihuthon Ibana, isarana:\n- Lungun manang lungun ni roha. Malungun di parsirangan ni daging dohot mudar. Dang rap be Jesus di nasida, lungun ni roha nasida di na laho Jesus manadinghon nasida.\n- Mabiar. Adong do panghilalan mabiar ni angka sisean ala nunga laho be gurunasida, manang uluannasida. Tung ise be na manguluhonnasida manang na gabe paniroi di nasida, tarlumobi mangadopi angka pamarenta Rom hatiha i, dohot angka sintua ni malim na mansogohon Jesus.\n- Longang. Longang do angka sisean dohot angka na mangihuthon Jesus hatiha hananaekNa marnida na hinsat Jesus. Dipanotnoti nasida do Jesus na manaek tu Surgo.\nAlai porlu do botoonta mansai tangkas taringot hananaek ni Jesus Kristus tu surgo, dang na laho manadinghon angka siseanna manang angka na mangihuthon Ibana. Alai hananaek ni Jesus ima sada ulaon na ingkon masa di Ibana songon naung disangkapi Jahowa, Ama na marsuru Ibana. Nang pe manaek tu Surgo Ibana, alai na ro do Ibana muse songon na diida angka sisean i uju i, ima hamuliaon naung dijalo Jesus sian Ama na marsuru Ibana.\nMarhite turpuk jamita on mansai tangkas do botoonta taringot tona na pinasahat Jesus tu angka siseanNa hatiha i, jala tona i sahat do tu sadari on jala ditingki di jaha pe turpuk on sahat jumpang songon na pinarbagabagaNa taringot haroroNa muse. Jala dibagabagahon Jesus do pangurupi angka na porsea di Ibana asa gabe sitindangi sian Jerusalem sahat tu ujung ni tano on. Tondi on ma na papatarhon pandonganionNa di angka na porsea di Ibana. Nang pe marsirang sian sibuk dohot mudar, alai dilehon do Tondi na so sian portibi on, alai Tondi Parbadia na sian na sun badia, ima sian Ama (ida Joh. 14: 16).\nBuku Ulaon ni Apostel ima udut ni na buku na sinurathon ni si Lukas, sahalak pangobati uju i, alai gabe sitindangi do ibana marhite si Paulus. Disurathon si Lukas pe buku on tu si Teopilus (Theophilus – Yang dikasihi TUHAN, Hasian/ Haholongan ni Debata) asa diboto jala ditanda si Teopilus do barita taringot Jesus Kristus, sian hatutubuanNa sahat tu hamateanNa, jala manaek tu surgo (Lukas 1 – 24); jala di buku on disurathon si Lukas muse sian na manaek Jesus tu surgo dohot angka pardalanan dohot ulaon ni angka apostel di huria na parjolo i (Ul. Apostel 1 – 28).\nAndorang so turpuk jamita on, mansai tangkas do dibaritahon si Lukas taringot ulaon dohot panghobasion ni Jesus dung mulak mangolu Ibana sian na mate (ay.3) ima patandaphon diriNa naung mangolu tu angka na marnida Ibana marhitehite lan tanda lelengna 40 ari, jala mangajari do Ibana taringot Harajaon ni Debata. Jala di tingki na domu Ibana dohot angka siseanNa, dipatihi ma, na so jadi meret nasida sian Jerusalem, so jolo dipaima bagabaga ni Ama i na binegenasida sian Ibana (Luk. 24: 49; Joh. 15: 26). Laos Tondi do na didihonhon tu nasida. Jala Tondi i do na margogoihon nasida gabe sitindangi taringot Jesus Kristus.\nPandidion ni Tondi songon na naeng pinasahat ni Jesus ima mangalehon:\n- Ngolu na imbaru. Ngolu na imbaru marlapatan mambalongkon angka bangkobangko dohot parange na so marpardomuan tu hata ni Jahowa. Dang tolap gogo ni jolma i laho mandapot ngolu na imbaru so marhite pandidion Tondi songon na didihon ni Jesus.\n- Hamubaon i roha, ima adong panindangion gabe siula hata ni Jahowa di bagasan ngoluna. Mananggalhon sude angka hisaphisap dohot hagiot ni dagingna, jala manghasiholi hata dohot parsaoran rap dohot Jahowa di ngoluna.\n- Hiras ni roha. Dang adong be biar disi, dang adong be bohaboha on di bagasan ngoluna nang pe ragam angka na masa di ngoluna, jala marpos ni roha. Jala sude na i ima dibagasan pangoloion tu angka hata ni Jahowa dohot mangulahon gabe sitindangi taringot barita na uli (Jesus Kristus).\n- Haradeon diri digomgomi Tondi i. Molo nunga didihon Tondi, marlapatan ma i paiashon diri nang roha. Dang be olo dirajai manang digomgomi hagiot ni daging na naeng pasonanghon dirina, alai rade digomgomi manang dirajai jala ditiroi marhite Tondi laho mangulahon lomo ni roha ni Jahowa jala na boi mambahen sonang dohot las roha ni Jahowa. Dirinta ndang be nampuna hita, alai nampuna ni Debata.\nAlai maol dope antusan ni angka sisean i taringot harajaon ni Debata songon na dipabotohon Jesus, nang pe leleng nasida raphon Jesus. Dirimpunasida do harajaon na pinabotohon Jesus ima sada harajaon songon harajaon na di portibi on na boi mangalehon hademakhon dohot hadameon jala na boi paluahon bangso i sian panggomgomion ni huaso Rom; harajaon na imbaru songon na dihalunguhon bangso i. Laos i do na pinangido angka sisean i di ay. 6 asa pintor dipajongjong Jesus ma harajaon songon naung dipabotohon Jesus tu nasida, jala dipangido nasida do asa dipajongjong saonari. Ay. 6 on do na manggombarhon ganup jolma na sai olo manontuhon angka ulaon ni Jahowa, Debatanta marhite angka pangidoan dohot pingkiran. Ingkon boi do tangkas botoonta, dang mangula Jahowa hombar tu na pinangido jolma manang dibatasi pingkiran ni jolma, alai saluhutna guru tu Jahowa, Debata Pargogo na so hatudosan i saluhutna.\nJala dialusi Jesus do sisean i di ay. 7, dang boi jolma na manontuhon andigan manang ombasna. Ama i sandiri do na mambuhul andigan masa i jala guru di huasoNa sambing do saluhutna. Laos on ma alus tu angka jolma na sai olo paboahon andigan do ro ajal ni hasiangan on songon naung masa di pigapiga tingki na salpu, na boi mambahen jolma i ganggu, jala patupahon angka ulaon na so marlapatan na marhaujungan tu na so marlapatan dohot kekecewaan. Dang saguru tu jolma jala tu angka naung dipikirhon manang diramal ragam jolma taringot angka na masa dohot haroro ni Harajaon na naung dibaritahon Jesus, alai guru di huaso ni Ama sambing. Alus ni Jesus on laho paingothon asa unang tarlalap angka sisean dohot na porsea tu Ibana paimahon haroro ni Harajaon i gabe so mangula, alai alus ni Jesus on ima panjouan asa RADE/ DUNGO, paimahon haroro ni Harajaon i marhitehite angka pangulahonon di portibi on.\nMolo manat talapati taringot sungkunsungkun sisean i taringot tingki hajongjongan ni harajaon i (ay.6), adong do disi songon pangidoan asa malua jala dang be mabiar angka sisean i maradophon panggomgomi uju i, jala asa patar ma na jongjong do muse harajaon si David na imbaru sian Pinompar ni si David songon panghirimon ni bangso i marhite angka naung disuriranghon angka panurirang di padan na robi. Harajaon na boi mambahen hadameon dohot hamonangan di Israel songon naung masa di Isarael uju si David gabe rajanasida.\nDiboto Jesus do na dihalungunhonnasida i, jala dialusi do marhitehite bagabaga taringot hagogoon ni Tondi Parbadia, songon naung dibagabagahon Jesus uju so mate dope Ibana. Tondi Parbadia i ma na margogoihon asa unang mabiarjala asa togu paimahon haroro ni Harjaon i, jala marhiras ni roha angka sisean dohot angka na porsea gabe sitindangi taringot holong ni Debata marhite Jesus Kristus, taringot hapapatar ni harajaon ni Debata marhite Jesus Kristus, paima ojak harajaon i ditingki naung ditontuhon Jahowa sandiri; papatarhon holong ni Jahowa, Debata, Ama na manongtong salelengna marhite Jesus Kristus; jala papatarhon tung na so adong be sisombaon dungkon ni Jahowa marhite Jesus Kristus; jala papatarhon Jesus do dalan, hangoluan, dohot hasintongan jala na so adong na sahat tu Ama i so marhite Ibana; papatarhon sude na marhosa manghatindanghon Jesus i Tuhan, jala sude ulu ni tot marsomba Ibana dang tu angka ragam ni huaso dohot hagogoon na di portibi on; pabotohon angka pangajarion na denggan songon naung diajarhon Jesus tu nasida; mambaritahon taon parasiroha on dohot barita na uli; marhite i, lam tu toropna ma angka na porsea di Jesus Kristus, jala mandapot haluaon, ndada holan tu halak Jahudi alai sahat tu ujung ni tano on, nang sude angka na marhosa dohot tu nasa na tinompa (Mark. 16: 15).\nDi ayat 9 – 10 ima pasirangan ni Jesus dohot nasida. Tarhisat ma Jesus jala dipanotnoti angka siesean i dohot na mangihuthon Ibana uju i, sahat tu diholipi ombun i Ibana. Panotnotionnasida on boi ma songon tanda:\n- Halongangan. Longang do nasida marnida na masa tu Jesus uju i, songon na so masuk tu pingkiran boasa boi masa songon i. Longang nasida marnida tarhinsat ni Jesus sahat tu diholipi ombun Jesus songon tanda hamuliaon dohot hasangapon dohot angka haulion sian surgo. Longang do nasida di angka haulion dohot hamuliaon na dijalo Jesus marhite hananaekna tu Surgo.\n- Hananaek ni Jesus ima laho pataridahon songon dia hamuliaon na didapot si Elia uju manaek ibana tu surgo songon na diida si Elisa, siseana.\n- Hananek ni Jesus ima sada hamuliaon surgo, laos di bagasan hamuliaon ni do muse ro Ibana di marsogot. Tingki marsogot on dang adong jolma na mamboto andigan ala guru tu Jahowa, Ama i do saluhutna, na ringkot ima rade dohot dungo hita paimahon tingki i.\n- Laos hananek ni Jesus i mangalehon sada panghirimon na mansai uli taringot hamuliaon ni Jesus na naeng dipapatar di tingki haroroNa muse, jala ido na ingkon masa tu ganup jolma na hot satia sahat ro di ujungna di bagasan haporseaon, dang dibagasan biar manang ganggu ni roha.\nDi na tinuluthon nasida dope Jesus na laho i tu ginjang, nunga jongjong di lambungnasida 2 halak parulos na marlinanglinang, ima angka pardisurgo manang surusuran (ay.10). Dang diboto sisean dohot siihuthon Jesus uju i naung jongjong surusuran ala tarlalap do nasida marnida haulion ni langit di na hinsat Jesus tu surgo di bagasan hamuliaon. Surusuruan on laho padungohon asa unang lalap di angka haulion na diida nasida. On ma na paboahon halak Kristen (siihuthon Kristus) dang boi tarlalap di angka haulion na diida so mardongan ulaon. Godang do angka pangajarion na boi mambahen angka jolma gabe lalap marnida dohot mangarimangrimangi angka haulion ni surgo dang mardonganhon pangulahon, on ma na didokna haporseaon so mardonganhon ulaon. Dipaingot surusuran i do angka sisean i dohot na siihuthon Jesus uju i asa unang lalap nasida marnida saluhutna i, jala dipahot do panghirimon na ro do Ibana sogot, songon na niidanasida Ibana laho dompak banua ginjang (ay. 11). Ayat 11 on ma padungohon angka na porsea di Kristus asa mangarade jala dungo sian angka parlalapan, lalap di haulion, lalap di sitaonan, na boi mambahen lupa laho manguduti ulaon tona ni Jesus, ima gabe sitindangi Kristus marhite barita na uli nang pambahenan. Jala di bagasan hamuliaon do Jesus hinsat tu banua ginjang, jala di bagasan hamuliaon do muse Ibana ro marsogot, di tingki na ditontuhon Jahowa sandiri andigan tingki i masa. Di ayat 11 marlapatan do asa angka sisean dohot siihuthon Kristus hatiha i dang mananggalhon angka ragam sitaonon na naeng diadopannasida, jala alai ingkon do diadopi jala monang maralohon paraloan sian portibi on marhite haporseaonnasida.\nDi ayat 12 tangkas do dipabotohon na mulak do nasida tu Jerusalem, sian dolok Jetun na jonok tu Jerusalem; na hadalanan di ari Sabbat do daona. Angka sisean dohot siihuthon Jesus hatiha i, mulak laho mangulahon tona na pinasahat ni Jesus Kristus, ima manghatindanghon barita taringot Jesus Kristus. Nasida mulak tu Jerusalem di tongatonga ni angka ragam ni sitaonon manang haporsuhon na naeng masa tu nasida sian angka jolma na so manjanghon Jesus. Nasida ma songon birubiru na disuru Jesus tu tongatonga ni angka babiat (Lukas 10: 3). Molo secara psikologis adong do dope mian di nasida roha biar, ganggu, gamang ala dang adong be uluan di nasida, alai marhitehite bagabaga ni Jesus tu nasida boi ma gabe pahothon haporseaonnasida jala panghirimon. Hananaek ni Jesus tu Surgo ndang na manggotap manang patubuhon panghirimon angka sisean i, alai pahothon panghirimonnasida songon naung diida nasida.\nDi bagasan panghirimon dohot hatoguon haporseaon ni, dang na gabe marserak angka na porsea i songon anak ni manuk na hamagoan indukna. Alai marpungu ma nasida di sada inganannasida (ay. 13). Angka sisean na sampulusada i marpungu jala mandatdati martangiang sian sada ni rohanasida, rap dohot angka parompuan dohot si Maria, ina ni Jesus dohot angka anggi ni Jesus (ay. 14). Torop do angka na bisuk mandok anggi dison ima angka jolma na torop na sai tongtong mangihuthon Jesus uju di portibi on dope Jesus, jala nasida ma muse na mandongani jala mangurupi angka apostel laho marbarita na uli. Sai didatdati nasida do laho martangiang. Tangiang do gogonasida, martangiang sian sada ni rohanasida di tongatonga ni angka hamaolon dohot parsorion na naeng songgop tu nasida gabe sitindangi. Parange na songon on ma na ingkon diulahon angka siihuthon Kristus sahat tu sadari on. Angka na didok ni jolma na porsea ima jolma na martangiang, jala pasahathon pangidoan tu Ama i. Halak na martangiang ndada halak na so, dang adong pangulaonhon (pasiv attitude); alai halak na martangiang ima halak na margogo laho mangadopi ragam ni angka na masa di ngoluna. Halak na martangiang ima halak na mangakuhon jala marhatopothon hagaleonna tu adopan ni Jahowa jala rade laho dipargogoi Jahowa asa margogo ibana. Halak na martangiang marlapatan rade marsada di bagasan hahomion ni Jahowa, jala di bagasan hahomion i dipasahat ma pangidoan jala rade laho dipargogoi jala ditiroi Jahowa di ngoluna. Martangiang do nasida sian sada ni rohanasida paimahon hajujumpang ni bagabaga ni Jesus i.\nDi tingki sadari on ragam dope hasusaan dohot parsorion ni angka Kristen, tarlumobi angka sitindangi Kristus. Ise do sitindangi Kristus sadari on? Ima sandok halak na mananda jala na porsea tu pangajarion ni Jesus Kristus, jala Jesus Kristus do dalan, hangoluan, jala hasintongan, jala parhitean manopot Ama i. Halak naung tardidi dibagasan Goar ni Debata Ama, Anak, dohot Tondi Parbadia, jala naung mandapot barita na uli taringot holong ni Jahowa marhite Kristus ido gabe sitindangi. Ndang adong be alus, dang parsidohot au disi; manang ndang hubotoboto i, manang dang adong tingki. Gabe sitindangi marhite hata nang pambahenan didia pe maringanan.\nSahat tu sadari on ragam dope hamaolon dohot parsorion gabe sitindangi taringot Kritus. Songon na masa di pigapiga ari na salpu, na disegai gareja/ huria HKBP Setu, dohot di luat na asing pe, sada tanda na adong dope na manulak barita taringot Kritus jala na manghosomi Kristus di luat i. Alai taingot ma hata ni Jesus uju di portibi on dope Ibana “Molo dihosomi portibi on hamu, boto hamu ma, naung jumolo Ahu dihosomi. Aut na sian portibi on hamu, haholongan ni portibi on do donganna. Alai ndang sian portibi on hamu. Ahu do tahe mamillit hamu sian portibi on; ala ni i do umbahen na dihosomi portibi on hamu” (Joh. 15: 18 – 19). Hata ni Jesus on ma na paingothon hita na dihosomi portibi on do angka sitindangi Kristus, jala angka na porsea ima angka naung dipillit sian portibi on, jala dang na gabe talu manang sarombang dohot portibi on. Molo sian pardagingon marnida angka na masa taringot sitindangi Kristus na sai tongtong dibagasan hasusaan manang sitaonon, tontu do sungkunsungkun do roha, didia do Kristus i? Na ditadingkon do angka sitindangiNa mangadopi angka na masa i? Boasa dipasombu Kristus angka sitindangiNa manaon ragam ni sitaonon sian portibi on?\nMarhite jamita on hananaek ni Jesus on, dilehon do bagabaga tu hita taringot pandidihon Tondi Parbadia. Tondi Parbadia i ma annon na mangalehon ngolu na imbaru, manang marhiras ni roha, dang ganggu be, jala sai tongtong manghirim di angka na denggan naung pinatupa Jahowa marhite Jesus Kristus. Orang Percaya tidak pernah diajarkan untuk lari dari setiap masalah di dunia ini atau berbagai kemelut atau tantangan, tetapi orang Kristen diharuskan untuk tetap setia dalam iman dengan menghadapi setiap kemelut atau tantangan yang dihadapi, sehingga orang Kristen dikenal dengan orang yang menang, bukan orang yang kalah sebelum bertanding.\nMarhite jamita on adong do 3 tona na boi patoguhon ganup huriamanang halak Kristen marhiras ni roha gabe sitindangi Kristus:\nJesus ro do muse di ari marsogot. Dibagabagahon do haroro ni Jesus songon hananaekNa tu banua ginjang, songon i do Ibana muse ro di ari sogot. Dibagasan hamuliaon do Ibana manaek tu banua ginjang, jala di bagasan hamuliaon do Ibana muse ro. Ndada hamuliaon ni portibi on di patuduhon, alai hamuliaon Jahowa do diojakhon, ima haoojak ni Harajaon ni Debata. Haroro ni Jesus di ari marsogot, dang be laho tubu jala mate muse, alai haroroNa gabe sada panguhum na bolon, manguhumi halak na mangolu dohot na mate. Ise na manabur na denggan uju di ngoluna, ingkon manggotil na denggan do muse sian Jesus Kristus di bagasan hamuliaonNa. Andigan ro ari i? Jahowa, Ama i sambing do manontuhon.\nUnang marnaloja hita mangalului jala manghasiholi Jahowa marhite Jesus Kristus. Di ragam ni angka na masa di ngolu on, las ni roha dohot arsak ni roha, unang mansadi manang marnaloja hita mangalului jala manghasiholi Jahowa marhite Jesus Kristus. Marlapatan do on, unang marnaloja hita marparsoran dohot hahomion ni Jahowa marhite tangiang, dohot manjaha buku na badia (Bibel) ai disi do pangajarion hangoluan jala taringot sangkap ni Jahowa sian panompaon ro di ujung ni tingki di tano on. Marhite parsaoran di Gareja, dohot di parsaoran ni halak Kristen. Sadari on, ndang boi be ganup huria na mandok, hurianami do na sintong; pangajarionnami do na sintong, na boi patubuhon hosom, dohot parbolatbolatan. Huria na songon i ima huria na so gabe sitindangi Kristus, alai huria na sahombar tu portibi on. Huria sadari on ingkon boi songon angka sisean dohot angka na porsea na parjolo i rap martangiang sian sada ni roha; rap marsitiopan tangan; rap pauliulihon; jala rap patoguhon gabe sitindangi Kristus; sahat di haroroNa na paduahalion di bagasan hasangapon.\nDilehon Jahowa do Pangurupi. Hananaek ni Jesus tu banua ginjang, dang na laho manadinghon angka na porsea di Ibana, jala ndang na pasombuhon angka halak na porsea jala sitindangi Ibana songon anak ni manuk na hamagoan indukna, na boi mambahen marserak angka na porsea i so marpanghirimon manang di bagasan hatahuton. Adong do bagabaga ni Jesus Kristus uju so mate dope Ibana jala uju na naeng manaek Ibana, ima Tondi Parbadia. Jesus mandok: “jala pangidoonHu ma tu Ama i, asa dilehon tu hamu sada Pangondian na asing, asa i mandongani hamu salelengna i”. (Joh. 14: 16). Pangondian na asing i ima Tondi na so sian portibi on, alai sian Jahowa, Ama na marsuru Ibana. Ido na mangondingi, manuturi, jala mampargogoi ganup angka na porsea di Ibana. Marlapatan ma i, sai tongtong do hape halak na porsea jala sitindangi diramoti jala didongani ni di ganup rumang na masa di ngoluna. Jesus Raja dohot Ulu ni Huria i, sai tongtong do manggomgomi jala manguluhon Huria i marhitehite Tondi Parbadia. Songon panjanghonon ni angka na porsea na parjolo i, songon i ma antong hita manjanghon Tondi Parbadia di ganup ngolunta, keluarga, mardongansaripe, mardongansahuta, dohot na maraleale. Unang ma bonsa jala mabiar rohanta gabe sitindangi Kristus di ngolunta.\nHananaek ni Jesus Kristus, Patoguhon hita gabe sitindangi Ibana\nGabe sitindangi Kristus ma ganup na Porsea di Ibana, jala paimahon\nhamuliaon ni Jahowa patar di ngolunta.\nDiposting oleh Daniel pane di 09.59


Trio Santana Archives – Kumpulan Lirik Lagu Batak Terbaru Trio Santana Archives – Kumpulan Lirik Lagu Batak Terbaru\nTag: Trio Santana\nLirik Lagu Batak - June 10, 2017 - No comments - Uncategorized\nlirik lagu papurpur sapata. mardalan sasada au di borngin i. di tinggang udan ngali ngalian. lao mandapothon damang dohot dainang i. sipata ma au maradian. hutatap dompak siamun dainang. hutalitihon ma tu hambirang. ai tung hancit do hape marsirang da inang. soada be pangalualuan. boha nama inang ujung ni baoadi on. tading ma hape au […]\nlirik lagu dang tardodo turpuk. unang sai marsak ho inang. unang sai mangapian ho. molo dibereng ho da. sidongan magodang hi. naro sian parjalangan i. nung dapotan tua i. mandulo natorasna. molo songonon dope inang. bagian ni anakkon mon. ai dang lomonta da inang manodo turpuk. pandokkon ni sibarani. ikkon jalo on do inang. dant […]\nlirik lagu parsonduk bolon naburju. bulan desember i ujung ni taon i. tona ni dainangi mulak tu hutangki. lao pasahathon adat di parbogasonki. manjalo pasu pasu sian huria i. tung na so jadi do marsirang. padan na so boi oseon i. marpungu ma sude raja ni bius i. dohot natorop i di pogu ni dalan […]\nlirik lagu dua tintin na marmata. dua tintin na marmata. ima tintin tanda mata. ingkon tanggal ma hape. ingkon peut ma ito. sian tanganta i. dua holong na mangerbang. ima holong naung marsada. ingkon malos ma hape. ingkon harhar ma ito. sian rohanta i. mulakma tu tanganmi ito. tanda mata parningotan on. laos paulakma tu […]\nlirik lagu unang gait. unang unang gait be baen ito. unang unang erget be baen ito. sotung sotung las muruk au annon. sotung sotung tarhapur au annon. ho nama bunga ni ate atengku ito. unang unang gait be baen ito. unang unang erget be baen ito. sotung sotung las muruk au annon. sotung sotung tarhapur […]\nlirik lagu unang maila ho. unang, unang sai paksa au. unang sai paksa au inang. patupa pangidoanmi. na sotuk ni gogokki. manggohi na dirohami. unang, unang maila ho. unang mailaho inang. di ngolu na humurang i. turpuk sijalooni. auhonma di ngolumi. dang na so pinarsinta namararta. patamba hasangapon di ngolunta. inang soala roha patupahon i […]\nArta Tading Tadingan\nlirik lagu arta tading tadingan. uju dingolu ni damang nang dainang i. sonang jala dame do hami pinoparmon. marsiamin aminan songon lampak ni gaol. marsitungkol tungkolan songon suhat ni robean. dung marujung ngolu damang parsinuani. mandapothon dainang i tu siharoburan i. gabe sopot so marama so marina hamion. ido gabe bingkas singkam marbarbar i. hape […]\nMulakma Ho Anakku\nlirik lagu mulakma ho anakku. mulakma jo ho anakhonhu. mulakma ho amang anakhu na burju. asa bulus usehononhu ma ilungku di jolom. mangaku salah au amang di pambahenanhu. huboto do hansit roham. marnida au salelenon. naeng ummaonku ho. lao pasombu siholhu. sap sap so magulang da amang. luha so tarbunihon i sinahinan. hurippu ajar na […]\nlirik lagu baju kawin. tung alanni holongki do hasian. mulak au sian parjalangakki. laos huboan do ito. huparade nahombar tu pesta i. tung panaru pe huboan hasian. ro di baju kawin mi. alai tung balik do panghirimonki. sian janji natabahen i. gabe bura do na ro. dohot na so hata sian tondongmi. di parro ni […]\nLirik Lagu Batak - December 1, 2014 - No comments - Uncategorized\nlirik lagu manat pikkiri. dokhon ma naso holong roham. unang sai tarhirim au di holong mi. ito si poriban. nunga tung songon ni leleng na hita namarsitandaan i. so adong dope dibahen ho ito. hata sitioponki da hasian. molo so tulus roham. takkas ma dok unang sai gantung bogas hi. ito pargaulan. molo tung adong […]


PANJAHAON MINGGU PARHOBASON PASKA IV, Minggu 3 april 2011 (Bahasa Batak Toba) ~ Paroki 'MARIA dari GUNUNG KARMEL'\nPANJAHAON MINGGU PARHOBASON PASKA IV, Minggu 3 april 2011 (Bahasa Batak Toba)\nPANJAHAON MINGGU PARHOBASON PASKA IV,\nMinggu 3 april 2011 (Bahasa Batak Toba)\n“Dimiahi si Daud, gabe raja ni Israel”.\nNinna Tuhan i ma mando si Samuel, “ Gohi ma sahanmu dohot miak, jala laho ho, naeng suruhononku ho tumopot si Isai, isi ni Betlehem; ai nunga hupillit di Ahu sada sian angka anakna bahen raja.” Jadi dung masuk nasida, dibereng ibana ma si Eliab, gabe ninna rohana ma: On do huroha simiahan di jolo ni Jahowa! Alai didok Jahowa ma tu si Samuel: Unang ho mamereng tu rupana, manang tu tongam di dagingna, ai nunga hubolongkon anggo ibana, ai ndada marguru tu parnidaan ni jolma; ianggo jolma rupa do na niidana, alai anggo Jahowa roha di bagasan do na niidana. Jadi songon i didokkon si Isai pitu angka anakna mamolus sian jolo ni si Samuel; alai ninna si Samuel ma tu si Isai; ndang adong na pinillit ni Jahowa sian nasida i. Dung i ro muse hata ni si Samuel tu si Isai: Holan on do angka anakmu? Dung i ninna ibana ma: Tinggal dope ianggo siampudan i, jala ida ma, marmahan birubiru do ibana. Jadi ninna si Samuel ma tu si Isai: Suru ma mangalap ibana; ai ndang tagamon hundul hita laho mangan, nda jolo ro ibana tuson. Jadi disuru ma na mangalapi ibana. Alai tarrara do dagingna, uli dohot rupana sorur do ro di panailina. Dung i ninna Jahowa ma: Hehe ma ho, miahi ma ibana, ai i ma ibana! Jadi dibuat si Samuel ma sahan parmiahan i, jala dimiahi ibana di tongatonga ni angka hahana.\nReff: Tuhan i do marmahan ahu, tung so tagamon hahurangan au.\n1. Siparmahan ahu, ndang tagamon hurangan ahu.\nDipatongon do ahu tu jampalan angka na lomak, ditogutogu do ahu di lambung aek hasonangan.\n2. Dipasabam do rohangku, ditogu do ahu di dalan hatigoran, * ala ni goarna i.\nAi nang pe mardalan ahu di * rura linggoman ni hamatean, ndang huhabiari parmaraan, ai Ho do mandongani ahu * tungkotmu dohot batahim mangapuli ahu.\n3. Ho do manutup * meja di jolongku maradophon angka musungku, * dimiahi Ho do ulungku, suksuk do panginumanki.\nTongon tahe denggan basa dohot asi ni roha mangihutihut ahu saleleng ahu mangolu, jala dung mulak ahu masuhanku ma bagas ni Jahowa salelenglelengna.\n“Hehe ma ho sian angka na mate, gabe sondangan ni Kristus ma ho.”\nHamu angka dongan, ai na holom do hamu najolo; alai tiur do anggo nuaeng di bagasan Tuhan i: Marparange ma hamu, songon angka anak hatiuron! Ai nasa habasaon dohot hatigoran dohot hasintongan, i do parbue ni na tiur i. Tangkasi hamu ma, manang dia lomo ni roha ni Tuhan i! Unang ma saor hamu tu angka ulaon haholomon na soada parbuena; pinsangi hamu angka i tagonan! Ai gari manaringoti na niulanasida di na buni, gari hailaon do. Alai gabe patar do i saluhutna, tinoruan ni na tiur i; ai nasa naung dipapatar, tiur ma i! Dibahen i, ninna do: "Tarsunggul ma ho na tarpodom, jala hehe ma sian angka na mate; gabe sondangan ni Kristus ma ho!\n“Laho ma na mapitung i marsuap, gabe marnida ma ibana.”\nDi na sadari, di na mamolus i Ibana, diida ma sada halak na mapitung tubu. Gabe ninna angka siseanna ma manungkun Ibana: Ale Guru, ise do na mardosa, halak on do manang natorasna, umbahen na mapitung ibana tubu? Jadi dialusi Jesus ma: Ndada ala ni dosana manang ala ni dosa ni natorasna; alai naeng gabe patar angka ulaon ni Debata di ibana. Ingkon ulaonku do ulaon ni na marsuru Ahu, saleleng arian; ai dung ro borngin, ndang tarbahen mangula disi manang ise. Panondang ni portibi on do Ahu, tagan di portibi on Ahu. Jadi dung didok songon i, ditijuri ma tano i mambahen gambo marhite sian ijurna i, didalohon ma gambo i tu matana. Dung i didok ma tu ibana: Laho ma ho marsuap tu dano Siloam (na mandok: Na sinuru)! Jadi laho ma ibana marsuap, gabe marnida ma ibana mulak. Dung i didok hombar bagasna ma ro di angka na marnida ibana najolo mangidoido: Nda on do na somal hundul mangidoido? Jadi adong ma deba na mandok: Ibana do i! Alai na deba mandok: Ndangana, suman do ibana tusi. Didok ibana do: Ahu do i! Dung i ninna nasida ma: Beha do hamumungkap ni matami? Jadi didok ma mangalusi: Halak i na margoar Jesus, i do pauli gambo, didalohon ma i tu matangku, jadi disuru ahu marsuap tu dano Siloam; dung i laho ahu tusi marsuap, jadi marnida ma. Dung i ninna nasida ma tu ibana: Didia do Ibana? Jadi didok ma: Ndang huboto! Gabe ditogihon nasida ma halak na mapitung hian tu angka Parise. Alai ari Sabbat do tongon, uju dipauli Jesus gambo i dohot mangungkap matana i. Laos disungkun angka Parise i ma tu ibana pangalahona, umbahen marnida ibana. Jadi didok ma tu nasida: Gambo do didalohon tu matangki, dung i marsuap ahu jadi marnida ma! Dung i didok na deba sian angka Parise i ma: Ndang na sian Debata Halak i, ai ndang dijujur Ibana ari Sabbat i. Angka na asing mandok: Tung tarpatupa halak sipardosa ma tanda sisongon i? Jadi marsalisi ma nasida sama nasida. Dung i didok nasida ma muse tu na mapitung hian: Ia ho, dia ma pandokmu taringot tu Ibana, ala diungkap matami? Jadi didok ma: Panurirang do Ibana! Jadi ndang diparhatutu angka Jahudi i, ibana do na mapitung i najolo, gabe marnida muse, pola do dijou nasida natoras ni naung marnida i. Jadi disungkun ma nasida: Anakmuna do on tahe, na nidokmuna na mapitung tubu i? Na boha do gabe marnida ibana nuaeng? Dung i ninna natorasna i ma mangalusi nasida: Na huboto hami do on anaknami jala na mapitung do ibana tubu. Alai ndang huboto hami, manang beha pangalahona gabe marnida; ba, ndang hutanda hami na mangungkap matana. Ibana ma sungkun hamu; nunga tang dagingna, botoonna do mandok sidohononna. Ai mabiar mida Jahudi i do natorasna, umbahen na didok songon i. Ai nunga mardos ni roha angka Jahudi, ingkon sipabalion do sian huria ganup na marhatopothon, Kristus Ibana. Dibahen i do umbahen na didok natorasna i: Nunga tang dagingna; ibana ma sungkun hamu! Dung i dijou nasida ma paduahalihon halak na mapitung hian, didok ma tu ibana: Pasangap ma Debata! Huboto hami do, pardosa Halak i. Dung i ninna ibana ma mangalusi: Manang na pardosa Ibana, ndang huboto. Holan on do na huboto: Na mapitung do ahu najolo, alai na marnida do anggo nuaeng. Gabe ninna nasida ma mandok ibana: Ai aha do dibahen tu ho; beha do dibahen mangungkap matami? Jadi dialusi ma nasida: Nunga hupaboa i tu hamu; na so dibege hamu do i? Naeng begeonmuna i muse? Naeng gabe siseanna nang hamu? Dung i disurahi nasida ma ibana, ninna ma: Ho do siseanna; anggo hami sisean ni si Musa do. Huboto hami do, si Musa diangkupi Debata mangkatai; alai anggo Halak on, ndang binoto, manang sian dia Ibana. Gabe dialusi ibana ma nasida: Longang do rohangku disi, na so binotomuna, manang na sian dia Ibana, hape diungkap do matangku! Taboto do, na so ditangihon Debata angka pardosa, alai halak na mangkabiari Debata jala mangulahon pinangido ni rohana, i do ditangihon. Sian mula ni tano on ndang dung binege, adong na mangungkap mata ni halak na mapitung tubu. Aut so sian Debata Ibana, ndang tarpatupasa agia aha. Dung i ninna nasida ma mangalusi ibana: Hibul do ho tubu di bagasan dosa, hape naeng ajaranmu hami! Jadi dipabali nasida ma ibana. Dibege Jesus ma, naung dipabali nasida ibana, jadi ninna ma mandok ibana, dung jumpangsa: Na porsea do ho di Anak ni jolma i? Dung i ninna halak i ma mangalusi: Ai ise do i, Tuhan, asa huhaporseai Ibana? Jadi didok Jesus ma tu ibana: Na niidam, na mangkatai dohot ho, I ma Ibana. Gabe didok ma: Na porsea do ahu, ale Tuhan! Laos disomba ma Ibana. Dung i didok Jesus ma: Mamboan uhum do, umbahen na ro Ahu tu portibi on, asa marnida angka na so marnida hian, jala asa gabe mapitung angka na marnida. Jadi dibege na deba sian angka Parise na rap dohot Ibana ma i, jadi didok ma tu Ibana: Nda tung dohot hami mapitung? Jadi didok Jesus ma tu nasida: Aut na mapitung hamu, gabe so mardosa hamu. Alai didok hamu do: Na marnida do hami, gabe hot ma dosamuna.


Jamita Minggu Evangelium 16 Juni 2019, TRINITATIS, HASITOLUSADAON NI DEBATA: Haporseaon na Manghorhon Paluahon (1 Musa 22:1-19) Pelita Batak Online\nMinggu, 16 Juni 2019 08:53:00\nOleh: Pdt Dr Robinson Butarbutar, Ketua Rapat Pandita HKBP\nDi Minggu tanggal 26 Juni 2019 na salpu, di Minggu Rogate, sude do hita ruas ni Huria Kristen Batak Protestan manangihon hatani Debata sian Lukas 11: 1-13, i ma Tangiang Niajarhon ni Tuhanta Jesus Kristus tu hita, Tangiang Ale Amanami. Sada sian bagian ni tangiang i, i ma "Unang hami togihon tu pangunjunan" (Lukas 11:4; patudos Mateus 6: 13a). Tingki i, siala ni jempek ni tingki jala siala ni hurang ni parsitutuon ni pamerengon di jamita ndang apala nilehon tingki na umbuk tu isi ni bagian nin Tangiang Niajarhon ni Tuhanta i. Alai nuaeng, di Minggu Trinitatis tgl 16 Juni 2019 sadarion apala dibona ni Turpuk 1 Musa 22: 1-12 on, migor nalnal do di simalolongta jala tangkas manghuling tu sipareonta ayat sada i na mandok songon on: "Jadi dung salpu angka jamita ondeng, diunjuni Debata ma si Abraham."\nMansai nalnal ayat 1 on. Boasa ma di bagasan minggunta minggu Trinitatis on migor manghuling ayat 1 on tu hita: Diunjuni Debata si Abraham?\nParpudi on di tongatonga ni Hakristenon di portibion masa do sada perdebatan na mansai mohop siala diusulhon Paus ni Huria Katolik, Fransis, tu Konperesni ni Bishop Katolik di Italia dohot di Prancis taon 2017 na salpu jala gabe diputushon muse di tgl 6 Juni 2019 na salpu. Dia ma na diusulhon Paus Fransis i jala diputushon gabe ajaran ni Katolik? I ma na mangihut on: Manguba hat ani tangiang niajarhon ni Jesus i naung dua abad ne ma dihangoluhon angka siihuthon Jesus di portibion, manguba sian na mangihut on: "Unang hami togihon tu pangunjunan", gabe "Unang loas hami madabu tu bagasan pangunjunan." Boasa? Ala didok roha ni Paus Fransis na ndang Debata mangunjuni na porsea i, alai Sibolis i do. Angka na so sapandapot dohot Paus Fransis mandok dao do terjemahan ni Paus i sian hata asli, hata Gorik ni tangiang niajarhon ni Jesus i. Holan pasauthon nidok ni roha ni Paus i do i, ndang unduk tu terjemahan na jumonok ni hata asli ni Gorik i.\nSada sian ahli na manulak terjemahan ni Paus Fransis i i ma Damee Mary Beard, Professos Regius ni Universitas Cambridge, Inggris. Molo taida tu Jakobus 1: 13, "Unang ma didok manang ise, jumpa tarunjun ibana: Na tarunjun do ahu sian Debata! Ai ndang masa di Debata pangunjunan tu hajahaton; ndang diunjuni Ibana manang ise", boi antusan do sibonsiri ni pingkiran ni Paus Fransis i, i ma pasidingkon parsalisian pangajarion taringot tusi di Bibelta i. I ma na ginoaranna laho patupa harmonisasi ni angka ajaran haporseaon di Bibel i. Dos do i na binahen ni angka na mengharmonisasihon pangajaran ni apostel Paulus taringot tu hatigoranta di jolo ni Debata marhite haporseaon, dohot pangajarion ni panurat Jakobus na mandok haporseaon na so marpangulaon na mate do. Molo tong terlibat do Debata di hamamasa ni pangunjunan di diri ni sasahalak, songon na masa tu si Job, manang di diri ni torop halak di portibion, songon, ba na diloas Debata do sibolis i mangunjuni. Ndang apala Debata i sandiri na mangunjunisa. I do umbahen na nang na niadopan ni Jesus uju di Palestina, Sibolis i do na mangunjuni Jesus, ndang Debata.\nAlai na so boi soadahononta di pengalaman ni Jesus di hamamasa ni pangunjunan binahen ni Sibolis niadopanna i i ma hasintongan on: "Tondi ni Debata do na manogihon Jesus tu halongonan. Disi ma diunjuni Sibolis i Jesus" (Ida Mateus 4: 1-2, Markus 1: 12-13, dohot Lukas 4: 1-2). Songon i do tong molo taida di Padan Narobi, isara na masa tu si Saul, dung ditadingkon Tondi ni Tuhan i ibana, ro ma tondi na jahat na sian Debata mangingani ibana dohot mangugaisa (1 Samuel 16: 14-16).\nAsa, sintong do terjemahan na sai laon di tangiang niajarhon ni Jesus i: "Unang hami togihon tu pangunjunan," ala ni dokdok ni pangunjunan i. Ndang Debata na mangunjuni ia di Evangelium Mateus dohot Lukas, songon i ndang di Jakobus i. Sibolis i do na mangunjuni Jesus.\nAlai paima jo. Ndang marlapatan na taparsiajari sian evangelium Mateus, Markus, Lukas nang surat Jakobus i na so adong di Bibel i hamamasa na Debata sandiri na mangunjuni naporsea i. Ibana do di pengalaman ni si Abraham na mangunjuni naporsea di Ibana i. Alai, songon na taboto di pengalaman ni si Abraham i, molo Debata na mangunjuni, impolana laho umboto haunduhon tu Debata do, jala laho umboto manang na humolongan do, umbahiaran do hita tu Ibana manang ndang. Humolongan do hita tu Ibana manang tu angka pasupasu na pinalumehonNa tu hita. Ai, songon na taida di rumang ni pamanghulingon ni Debata tu si Abraham, tangkas do ndang marsangkap na buruk Debata di pangunjunan pinamasaNa tu si Abraham i. Dijou Debata goarna dua hali: "Abraham, Abraham." Di tradisi Israel dohot angka rabbi ni Israel, molo dijou goar ni sasahalak pola dua hali ia joujou sisongon i ndang sihabiaran, alai joujou holong do i, jala joujou laho patoguhon do i. Songon i do joujouNa nang tu si Jakob, Musa dohot si Samuel (Kej 46: 2, Kel 3:4, 1 Sam 3: 10).\nJala songon na taida di ujung ni turpuk 1 Musa 22: 1-12 i, ndang diloas Debata si Abraham maneat anakna si Ishak i. Jala molo taida di udut ni ayat 12 i (i ma ayat 13-19 i), siala na naung dijumpangi Debata hadirion ni si Abraham nasongon i, diulakhon Debata ma manguarihon uarina tu si Abraham: "Sai pasupasuonku ma ho, jala patoroponku situtu pinomparmu, sobokkon bintang angka na di langit, jala sobokkon rihit angka na di topi ni laut, jala teanon ni pinormarmu sohot hut ani angka musuna."\nAla ni i, molo masa songon niadopan ni si Abraham di ngolunta, i ma diunjuni Debata hita laho umboto jala laho lam patoguhon pangoloionta tu Ibana, i ma di pardalanan ni ngolunta, boi ma tatiru na binahen ni si Abraham i. Dia ma i?\nBorat do rumang ni pangunjunan sian Debata na marsangkap na denggan i:\n"Buat ma anakmu na sasada i, haholongan ni roham, si Isak i, jala togihon ibana tu tano Moria, jala pelehon ibana disi bahen pelean situtuongon tu sada dolok, sipaboanku disi").\n(Hita halak Batak na marfalsafah hagabeon, nunga boi taantusi tangkas ni hinadokdok ni mangoloi pangidoan ni Debata on.)\nDung diida Debata na dihabiari si Abraham do Debata marhite na so diolani ibana anakna na sasada i maradophon Debata, lapatanna diprioritashon si Abraham do haunduhon tu soar ani Debata sian mangolani anakna i, marhite suruanNa dijou Debata ma muse goarna padua halihon sian banua ginjang mandok songon on:\n"Unang laho tanganmu tu dakdanak i, jala unang bahen manang aha tu ibana" (ayat 12).\nTangkas do tutu na dihabiari si Abraham Debata, i ma songon na digurithon di ayat 3-10, i ma: marsitutu mangulahon pangidoan ni Debata sadenggandengganna. Tarida do i marhite angka on:\nParjolo, dipasogot si Abraham ma hehe manogotna i laho patupahon pinangigo ni Debata i (ayat 3): "Dipalanoi halodena, diarahon dua halak napposona rap dohot si Isak anakna I, ditabai soban manutungi pelean I, dung I borhat ma ibana tu dolok nidok ni Debata tu ibana."\nPaduahon, holan ibana dohot si Ishak do tu dolok, ndang dohot dua naposona i. Ibana sandiri do maniop api dohot raut sada, si Ishak ma manghunti soban i (ayat 5)\nPatoluhon, di na ro sungkunsungkun sian si Ishak anakna i na manungkunhon tu ibana dia do pelean situtungon i denggan do dialusi si Abraham mandok pilliton ni Debata do sada birubiru (ayat 7-8). Didok ibana on atik pe ndang adong didok Debata tu ibana na songon i ma bahenon ni Debata. Alus na marbisuk.\nPaopathon, ditali ibana si Ishak, diampehon tu langgatan pelean i, dipatoltol tanganna mambuat raut laho maneat anakna I (ayat 10).\nAla ni i denggan do di hita angka na porsea di Debata Sitolusada i pamanathon di ngolunta siganup ari, manangiangkon na dua on:\nTangiang niajarhon ni Tuhanta Jesus Kristus, unang hami togihon tu pangunjunan pinamasa ni pangago i.\nTangiang asa di na diunjuni Debata hita, asa satia hita tu Ibana, unang baliksa naung pinalumehonNa i tu hita gabe mambuat inganan ni Debata. Di partingkianta sinuaeng nunga tung balga situtu pengaruh ni pasupasu na pinalumehon ni Debata tu hita i manait hita tu pangoloion tu pangidoan ni Debata tu hita. Ala taloas songon i, ba ndang tadai di ngolunta songon nidai ni si Abraham i:\n"Sai pasupasuonku ma ho, jala patoroponku situtu pinomparmu, sobokkon bintang angka na di langit, jala sobokkon rihit angka na di topi ni laut, jala teanon ni pinormarmu sohot hut ani angka musuna."\nSai dipasupasu Tuhanta ma hita mangarimangrimangi sada habisuhon partondion na tadapot sian 1 Musa 22: 1-22 i: Diunjuni Debata si Abraham umboto na prioritas do di Debata lomo ni roha ni Debata, ndang lomo ni rohanta. Siala ni i gabe tarpasupasu ibana. Songon i do tong ngolunta molo tatiru na binahen ni Abraham uju diunjuni Debata na so manogihon ibana tu hasusaan ni ngolu, alai laho manogihon ibana tu ngolu na gok pasupasu. Syaratna: Umoloan hita maradophon Debata sian maradophon angka na tajalo sian Ibana, angka pasupasu na adong di portibion. Amen.(**)\nJamita Evangelium Minggu Exaudi, 2 Juni 2019 "Pandonganion ni Jahowa di Ngolu ni Angka na Satia" (Daniel 3: 21-29)\nOleh: Pdt Dr Robinson Butarbutar, Sian Parsameanta, STT-HKBP Pematangsiantar. WA/HP: 0812-62472015Hamu angka dongan sahaporseaon, nantoari, tanggal 1 Juni 2019, 74 taon ma dung tubu Pancasila di tangg